Seminar Kemahiran Penulisan dan Pembentangan Saintifik Tingkat Kemahiran Penulisan Pelajar Siswazah dan Penyelidik UKM

Kuala Lumpur – Seminar Kemahiran Penulisan dan Pembentangan Saintifik yang dianjurkan oleh Pusat Kajian Toksikologi dan Risiko Kesihatan, Fakulti Sains Kesihatan, Universiti Kebangsaan Malaysia (UKM) mampu menyebarluaskan ilmu pengetahuan dalam bidang penerbitan berkaitan dengan kemahiran penulisan dan pembentangan saintifik yang diperlukan oleh pelajar siswazah dan penyelidik UKM.

Seminar yang disampaikan oleh Pengarah Institut Antarabangsa Akuakultur dan Sains Akuatik, Universiti Putra Malaysia merangkap Felow Akademi Sains Malaysia, YBrs. Profesor Dr. Ahmad Zaharin Aris bertujuan memberikan panduan penulisan dan pembentangan saintifik yang berkualiti agar para peserta dapat menerbitkan penulisan mereka dan berkeyakinan tinggi semasa melakukan pembentangan hasil kajian yang dilakukan.

“Penulis perlu memahami bahawa sesebuah jurnal itu boleh menerima hingga 100 penghantaran manuskrip dalam tempoh seminggu, maka manuskrip yang dihantar perlulah berkualiti dan bebas daripada segala kesalahan bagi mengelakkan risiko penulisan manuskrip tersebut ditolak,” ujar YBrs. Profesor Dr. Ahmad Zaharin Aris ketika menyampaikan ceramah.

Semasa sesi seminar tersebut berlangsung, panduan dan contoh kesalahan penulisan pada manuskrip dikongsikan oleh penceramah untuk dijadikan rujukan kepada para peserta serta kaedah penggunaan slaid pembentangan turut diperincikan bagi menghasilkan pembentangan yang berimpak tinggi.

Sekiranya penolakan manuskrip berlaku, penulis boleh memberikan masa kepada diri untuk memperbaik penulisan manuskrip, namun haruslah berdisiplin terhadap masa dan tidak terlalu mengambil masa yang lama untuk menulis semula.

Pada akhir sesi seminar berkenaan, peserta didedahkan dengan realiti masa kini, yakni graduan yang mempunyai bilangan penerbitan yang tinggi lebih menonjol jika dibandingkan dengan individu lain, terutamanya jika ingin menceburi bidang akademik.


Kapasiti Jana Tenaga Boleh Diperbaharui Bakal Dipertingkat kepada 70 Peratus Menjelang Tahun 2050

Untuk mendapatkan maklumat terkini, ikuti kami melalui Telegram

Putrajaya – Kapasiti penjanaan tenaga boleh diperbaharui (TBB) dalam sistem pembekalan elektrik akan ditingkatkan kepada 70 peratus menjelang tahun 2050 menerusi hala tuju pembangunan TBB.

Menteri Ekonomi, Yang Berhormat (YB) Rafizi Ramli menyatakan bahawa sasaran tersebut adalah untuk mewujudkan peluang ekonomi baharu kepada negara serta menarik syarikat multinasional, khususnya syarikat Renewable Energy 100 (RE100) untuk beroperasi di negara ini.

“Mesyuarat jemaah menteri pada 3 Mei 2023 yang lalu telah bersetuju untuk meningkatkan kapasiti TBB kepada 70 peratus menjelang tahun 2050 di bawah Hala Tuju Pembangunan Strategik TBB selepas meneliti memorandum mengenai Hala Tuju Pembangunan dan Dasar Perdagangan TBB yang dibentangkan,” kata beliau dalam sidang media bersama-sama Menteri Sumber Asli, Alam Sekitar dan Perubahan Iklim, YB Tuan Nik Nazmi Nik Ahmad.

Tambah beliau, kabinet juga bersetuju akan pelaksanaan pembangunan TBB diperluas berdasarkan prinsip kehendak pembeli dan penjual bagi menggalakkan pembabitan syarikat korporat.

Pemasangan sistem suria di bangunan kerajaan juga akan dipercepat dan dipertingkat menerusi peruntukan pembangunan bagi memberikan manfaat terus dari segi penjimatan bil elektrik kepada kementerian dan agensi kerajaan dengan peruntukan segera sebanyak RM50 juta.

Susulan itu, beliau turut menyatakan bahawa peningkatan kapasiti TBB itu akan membolehkan lebihan kapasiti yang dijana didagangkan merentas sempadan dengan negara jiran di rantau ini menerusi mekanisme yang akan dibangunkan dan ditetapkan kerajaan melalui sistem pasaran tenaga elektrik rentas sempadan di bawah Dasar Perdagangan TBB dan seterusnya akan meletakkan Malaysia sebagai pusat TBB serantau.

Penetapan sasaran baharu kapasiti TBB dan campuran tenaga yang meningkatkan peralihan kepada TBB sebanyak 11 kali ganda dari tahun 2023 ke tahun 2050 akan meredakan kos elektrik rakyat dalam tempoh jangka masa panjang apabila penjanaan tenaga elektrik beralih kepada TBB.

Katanya lagi, usaha untuk meningkatkan kapasiti TBB dijangkakan memerlukan pelaburan baharu yang dianggarkan sebanyak RM637 bilion hingga tahun 2050 yang merangkumi pelaburan dalam sumber penjanaan TBB, pengukuhan infrastruktur grid termasuklah sambung tara, integrasi sistem penstoran tenaga dan kos operasi sistem rangkaian grid.


NIOSH Terima Lawatan Sambil Belajar Mahasiswa UKM

Bangi – Sebanyak 32 pelajar Tahun 3, Program Kesihatan Persekitaran dan Keselamatan Industri, Fakulti Sains Kesihatan (FSK), Universiti Kebangsaan Malaysia (UKM) Kampus Kuala Lumpur telah mengadakan program lawatan sambil belajar ke Makmal Analisis Higen Industri, Institut Keselamatan dan Kesihatan Pekerjaan Kebangsaan (NIOSH), semalam untuk memberikan pendedahan terhadap peralatan atau instrumen untuk menganalisis sampel, khususnya dalam bidang amalan kesihatan industri (industrial hygiene).

Menurut penyelaras kursus amalan kesihatan industri dan wakil program dalam kerjasama dengan pihak NIOSH, Profesor Madya ChM. Dr. Normah Awang, antara kerjasama yang dilakukan antara kedua-dua pihak termasuklah dalam bidang penyelidikan, pengajaran, pembelajaran dan perkembangan ilmu.

Dalam lawatan ini, wakil daripada pihak NIOSH, iaitu Encik Mohd Norhafsham Maghpor telah memberikan taklimat mengenai peralatan atau instrumen yang terdapat di makmal amalan kesihatan industri, perkhidmatan analisis yang ditawarkan oleh makmal, jenis sampel dan kadar bayaran yang dikenakan kepada pelanggan untuk setiap sampel untuk dianalisis.

“Terdapat juga beberapa makmal amalan kesihatan industri yang terlbat untuk melakukan penilaian atau ujian terhadap beberapa peralatan perlindungan diri (PPE) seperti respirator dan topeng muka, sama ada memenuhi spesifikasi yang telah ditetapkan,” jelasnya lagi.

Encik Norhafsham juga memaklumkan bahawa makmal analisis amalan kesihatan industri NIOSH telah diperakui memenuhi keperluan ISO/IEC 17025 oleh Jabatan Standard Malaysia.

Skop akreditasi termasuklah dalam bidang ujian kimia dan mikrobiologi. Makmal analisis ini telah menyediakan perkhidmatan makmal berkualiti tinggi dalam bidang amalan kesihatan industri dan mengikut keperluan di bawah Peraturan Keselamatan dan Kesihatan Pekerjaan (Penggunaan dan Standard Pendedahan kepada Bahan Kimia Berbahaya kepada Kesihatan) 2000 atau USECHH 2000 dan Kod Amalan Kualiti Udara Dalaman 2005.

Menurutnya lagi, sampel yang diterima untuk dianalisis di makmal ini ialah sampel persekitaran tempat kerja yang akan dianalisis oleh Juruteknik Higen 1 (IHT1) seperti yang dikehendaki di bawah Bahagian VIII USECHH 2000 (Pemantauan Pendedahan di Tempat Kerja), sampel biokimia seperti air kencing dan darah yang akan dianalisis oleh Doktor Kesihatan Perkerjaan (OHD) mengikut keperluan di bawah Bahagian IX USECHH 2000 (Pemantauan Kesihatan) dan sampel mikrobiologi yang akan dianalisis oleh penilai kualiti udara dalaman sebagai pelengkap kepada Kod Amalan Kualiti Udara Dalaman 2005.

Lawatan yang diiringi oleh pensyarah, pegawai kesihatan persekitaran dan penolong pegawai kesihatan persekitaran ini turut berpeluang melawat makmal simulasi ventilator.

Sebelum lawatan berakhir, pihak UKM telah menyampaikan sijil penghargaan kepada pihak NIOSH sebagai tanda penghargaan atas persetujuan menerima lawatan tersebut.


Raja Puan Muda Perlis Berkenan Menyantuni Pesakit di Jabatan O&G, HTF

Untuk mendapatkan maklumat terkini, ikuti kami melalui Telegram

Kangar – Raja Puan Muda Perlis, Duli Yang Teramat Mulia (DYTM) Tuanku Hajah Lailatul Shahreen Akashah Khalil berkenan berangkat mengadakan lawatan ke Jabatan Obstetrik dan Ginekologi (O&G), Hospital Tuanku Fauziah (HTF), Kangar bersempena dengan Program Ziarah Rahmah Kepenggunaan anjuran Jabatan Perdagangan Dalam Negeri dan Kos Sara Hidup Negeri Perlis dengan kerjasama Jabatan Kesihatan Negeri Perlis.

Keberangkatan tiba baginda disambut oleh Timbalan Menteri Perdagangan Dalam Negeri dan Kos Sara Hidup, Yang Berhormat (YB) Senator Puan Hajah Fuziah Salleh dan Pengarah Kementerian Perdagangan Dalam Negeri dan Kos Sara Hidup Negeri Perlis, Puan Norazah Jaafar.

“Jabatan O&G di HTF memberikan perkhidmatan kepakaran dalam merawat ibu hamil dengan pelbagai masalah dan rawatan untuk wanita yang mempunyai masalah ginekologi,” ujar Ketua Jabatan O&G, HTF, Puan Noor Aini Harun semasa sesi lawatan DYTM Raja Puan Muda Perlis ke HTF.

Menurut beliau, Jabatan O&G di hospital berkenaan yang diterajui oleh tujuh orang pakar, 21 orang pegawai terlatih, dua orang penyelia jururawat, 11 orang ketua jururawat, 86 orang jururawat terlatih, dua orang penolong pegawai perubatan, 32 orang pembantu perawatan kesihatan dan dua orang pembantu tadbir bermatlamat untuk memberikan perkhidmatan yang cemerlang dan berkualiti kepada pesakit.

Dalam sesi lawatan tersebut, DYTM Raja Puan Muda Perlis turut berkenan beramah mesra dan mengurniakan cenderamata kepada ibu hamil yang berada di wad bersalin, HTF.

“Warga kerja di HTF seharusnya menjalankan tugas masing-masing dengan penuh berdedikasi dan bertanggungjawab,” titah baginda semasa sesi lawatan berkenaan.

Turut hadir dalam program tersebut ialah Ahli Dewan Undangan Negeri Indera Kayangan, YB Gan Ay Ling, Pengarah Jabatan Kesihatan Negeri Perlis, YBrs. Dr. Ismuni Johari dan Pengarah Hospital Tuanku Fauziah, YBrs. Dr. Nordin Mohamed.


Utamakan Bahasa Melayu dalam Pelbagai Sektor Perkhidmatan

Kuala Lumpur – Apabila tiba abad ke-21, aspek status bahasa Melayu sebagai bahasa rasmi dan bahasa kebangsaan Malaysia tidak lagi dipersoalkan. Namun begitu, banyak cabaran dan isu tentang peranan bahasa Melayu sebagai bahasa kebangsaan diperkatakan pada abad ke-21 ini.

Menurut YBhg. Dato’ Sri Mohd Shafiq Abdullah dari Jabatan Perkhidmatan Awam (JPA), dengan kertas kerja yang berjudul “Isu dan Cabaran Bahasa Melayu Abad ke-21 dalam Pengurusan dan Sektor Awam” menyatakan bahawa penggunaan bahasa Melayu di peringkat kementerian awam berada pada tahap yang baik. Namun begitu, masih terdapat ruang bagi penambahbaikan ke arah memantapkan penggunaan bahasa Melayu dalam perkhidmatan awam. Oleh itu, JPA amat komited dalam menjalankan dasar-dasar bahasa Melayu, iaitu penjawat awam mempunyai peranan yang penting dalam menggunakan bahasa Melayu sebagai bahasa rasmi.

Tambahnya lagi, terdapat tiga isu dan cabaran yang telah dikenal pasti berkenaan dengan penggunaan bahasa Melayu dalam pengurusan dan sektor awam, iaitu jati diri individu, penggunaan bahasa Melayu di peringkat organisasi, dan peranan bahasa Melayu dalam penyampaian perkhidmatan.

Perkhidmatan awam perlu menjadi contoh dan merupakan benteng hadapan dalam memartabatkan bahasa Melayu. Perkhidmatan yang utuh diterjemahkan melalui tahap penguasaan bahasa Melayu yang baik. Usaha serta komitmen yang berterusan adalah perlu bagi memartabatkan bahasa Melayu di persada antarabangsa. Selain itu, adalah menjadi tanggungjawab dan amanah penjawat awam untuk memastikan bahasa Melayu sentiasa dimanfaatkan sepanjang zaman.

Sementara itu, bagi YBhg. Prof. Emeritus Datuk Dr. Nik Safiah Karim dengan kertas kerjanya yang berjudul “Isu dan Cabaran Bahasa Melayu Abad ke-21: Sudut Pandangan Malaysia”, isu dan kedudukan bahasa Melayu sebagai bahasa kebangsaan dan bahasa rasmi dalam konteks dasar dan pelaksanaannya di Malaysia dapat dilihat dari segi sikap masyarakat terhadap bahasa kebangsaan, keupayaan bahasa Melayu dan bahasa Melayu sebagai bahasa pengantar. Selain itu, tambah beliau, cabaran globalisasi dan peranan bahasa Inggeris bukan sahaja dalam konteks negara Malaysia tetapi juga dunia yang lebih luas.

Semua cabaran dan isu ini dapat diatasi sekiranya langkah diatur dengan cermat berserta sikap yang perlu diubah dapat dipupuk.

Menurut YBhg. Prof. Dr. Harun Joko Prayitno dari Universitas Muhammadiyah Surakarta, Indonesia dengan kertas kerjanya yang berjudul “Penguatan Perjuangan, Politik dan Pemartabatan Bahasa Melayu sebagai Bahasa Dunia Abad 21, Era Komputasi-Komunikasi Global”, menjelaskan fungsi bahasa adalah untuk memartabatkan dan memanusiakan masyarakat penggunanya. Usaha memartabatkan bahasa Melayu pada peringkat dunia sama fungsinya dengan usaha memartabatkan masyarakat pengguna bahasa Melayu.

Tambahnya lagi, antara sebab bahasa Melayu boleh diangkat ke peringkat dunia adalah kerana bahasa Melayu mempunyai ciri kekuatan dan kesantunan dalam peradaban kebudayaan dan perkembangan keilmuan.

Bahasa Melayu mempunyai inovasi kebudayaan serta kosa kata bahasa Melayu yang memberikan kesantunan dalam bidang kesenian. Santun dalam bahasa Melayu dapat dilihat dari segi sikap masyarakat dan dukungan politik dalam bidang bahasa, yang bukan hanya sebagai bahasa rasmi di ASEAN tetapi perlu diangkat ke peringkat dunia. Bahasa Melayu juga ialah bahasa komunikasi dan perlu dimartabatkan khususnya kepada anak-anak muda generasi kini.

Peserta akhir, iaitu YBhg. Prof. Dr. Karl Alexander Adelaar dari Universiti of Melbourne, Australia pula membentangkan kertas kerjanya yang berjudul “Pengantarabangsaan Bahasa Melayu di Kawasan Lautan India” menyatakan bahawa orang Melayu yang membawa kemasukan Islam ke Madagaskar. Dapat dilihat bahawa dukungan daripada masyarakat setempat dan buku-buku dalam bahasa Melayu yang digunakan oleh penduduk setempat banyak membuktikan bahawa kebudayaan dan infrustruktur Melayu banyak dipengaruhi oleh bahasa Melayu. Begitu juga dengan kesusasteraan yang juga banyak dipengaruhi oleh unsur Melayu.

Demikianlah penerangan menarik daripada para peserta Sidang 1: Isu dan Cabaran Bahasa Melayu Abad ke-21, dalam Simposium Pengantarabangsaan Bahasa Melayu yang telah berlangsung pada pukul 10.00 pagi tadi di Balai Budaya Tun Syed Nasir, Wisma DBP. Moderator Sidang 1 ialah YBrs. Dr. Kamarul Zaman Haji Yusoff dari Universiti Utara Malaysia.


Pengurusan Berat Badan bagi Pengguna Kerusi Roda dengan Kecederaan Saraf Tunjang

Untuk mendapatkan maklumat terkini, ikuti kami melalui Telegram

Pengurusan berat badan adalah penting untuk kesihatan dan menjamin kualiti hidup yang lebih baik. Namun begitu, untuk mengekalkan berat badan yang sihat dan ideal boleh menjadi cabaran kepada sesiapa sahaja termasuklah pengguna kerusi roda yang mengalami kecederaan saraf tunjang. Hal ini terjadi terutamanya semasa musim perayaan yang melibatkan makanan yang banyak dan menyelerakan.

Terdapat beberapa petua dan panduan yang boleh membantu dalam pengurusan berat badan semasa musim perayaan bagi pengguna kerusi roda yang mengalami kecederaan saraf tunjang. Antaranya termasuklah:

Pengguna kerusi roda yang mengalami kecederaan saraf tunjang disarankan untuk tidak mengabaikan rutin pemakanan harian walaupun semasa musim perayaan. Sentiasa pastikan anda makan secara berkala dan teratur.

Pengambilan kalori harian yang disyorkan untuk pengguna kerusi roda yang tercedera saraf tunjang bergantung pada beberapa faktor seperti jantina, umur, berat badan, tahap aktiviti fizikal dan keperluan kalori individu.

Walau bagaimanapun, terdapat anggaran purata kalori yang boleh dirujuk berdasarkan Piramid Makanan Malaysia 2020. Untuk kumpulan sasaran yang berumur antara 18 tahun hingga 59 tahun, saranan kalori adalah antara 1500 kilokalori hingga 2000 kilokalori untuk pengambilan harian.

Individu yang tercedera saraf tunjang dan menggunakan kerusi roda biasanya mempunyai tahap aktiviti fizikal yang rendah atau sedentari. Maka, keperluan kalori harian adalah lebih rendah daripada individu yang mempunyai tahap aktiviti yang tinggi dan aktif.

Anda boleh melayari laman web Kementerian Kesihatan Malaysia (KKM) atau menggunakan aplikasi MyFitnessPal untuk mengetahui jumlah kalori makanan di Malaysia.

Sekiranya makanan yang disediakan semasa perayaan mengandungi gula dan lemak berlebihan, cuba kurangkan pengambilan saiz atau bahagian makanan tersebut. Sebaik-baiknya, perbanyakkan pengambilan buah-buahan, sayuran dan sumber protein yang rendah lemak dan rendah gula dalam diet anda.

Gula menggemukkan kerana mengandungi kalori. Kalori ialah unit pengukuran yang digunakan untuk mengukur jumlah tenaga yang terdapat di dalam makanan atau minuman. Setiap kali kita mengambil makanan atau minuman yang mengandungi gula, kita juga mengambil kalori.

Apabila kita mengambil lebih banyak kalori daripada yang digunakan atau diperlukan, lebihan kalori tersebut akan disimpan sebagai lemak di dalam badan. Jika kita mengambil terlalu banyak kalori pula, badan akan menyimpan lebih banyak lemak dan hal ini akan menyebabkan berat badan meningkat.

Cuba untuk memilih saiz hidangan yang sesuai dengan keperluan anda dan jangan terlalu banyak memilih makanan yang tinggi kalori. Sentiasa pastikan pemakanan anda seimbang dan mencukupi dengan Pinggan Sihat Malaysia yang menekankan konsep suku suku separuh. Ini membantu menjaga berat badan yang sihat dan juga kesihatan anda.

Anda boleh mendapatkan panduan pemakanan sihat sempena hari raya Aidilfitri di sini. Terdapat juga panduan dan resipi penyediaan makanan yang sihat jika anda ingin menganjurkan rumah terbuka. Anda boleh mendapatkan panduan tersebut di sini.

Jangan terlalu lama duduk di kerusi roda tanpa bergerak. Cuba untuk bergerak aktif sebanyak mungkin dengan melakukan senaman atau aktiviti fizikal selama beberapa minit setiap hari.

Ginis et al.Â (2017) telah mencadangkan bahawa senaman aerobik perlu dilakukan sekurang-kurangnya selam 20 minit bagi setiap sesi sebanyak dua kali seminggu. Senaman aerobik ini adalah seperti mengayuh kerusi roda, senaman tinju dengan menggunakan beg tumbuk atau melakukan senaman basikal tangan. Senaman perlu dilakukan dengan intensiti sederhana sehingga tinggi ataupun sehingga berasa sedikit mengah tetapi masih mampu untuk bercakap.

Sentiasa pastikan anda minum air yang mencukupi. Tindakan ini membantu untuk mengelakkan anda daripada terlalu makan dengan banyak di samping mengekalkan badan yang sihat.

Minum air yang mencukupi pada setiap hari adalah satu daripada cara yang boleh membantu mengawal berat badan. Hal ini dikatakan demikian kerana air dapat membantu membuang toksin, memelihara fungsi badan yang baik serta memberikan rasa kenyang yang dapat membantu mengurangkan pengambilan makanan yang berlebihan.

Air juga dapat membantu meningkatkan kadar metabolisme tubuh. Apabila kita minum air yang cukup, badan kita dapat menghasilkan lebih banyak tenaga yang membantu membakar kalori dan lemak dalam badan.

Walau bagaimanapun, pesakit saraf tunjang perlu mengikut jumlah pengambilan air yang disyorkan kerana setiap pesakit mempunyai kaedah mengawal dan pembuangan air kencing yang tersendiri.

Semoga panduan ini membantu anda dalam menjaga berat badan yang sihat semasa musim perayaan. Perlu diingatkan bahawa pengurusan berat badan adalah penting untuk kesihatan umum dan kualiti hidup yang lebih baik.

Sila layari portal rasmi KKM melalui pautan ini untuk mendapatkan maklumat lanjut mengenai panduan pemakanan di Malaysia.

Dr. Noor Hafifi Noor Hisham, Pusat Kajian Rehabilitasi dan Keperluan Khas, Fakulti Sains Kesihatan (Fisioterapi), Universiti Kebangsaan Malaysia.

Profesor Madya Dr. Norazmir Md. Nor, Institut Farmakogenomiks Integratif (iPROMISE) dan Fakulti Sains Kesihatan (Pemakanan), Universiti Teknologi MARA.


ResearchConnect: Pangkalan Data bagi Sumber Pembiayaan Penyelidikan

Untuk mendapatkan maklumat terkini, ikuti kami melalui Telegram

Semenjak lima tahun kebelakangan ini, dunia telah berubah dengan pantas. Pengenalan teknologi seperti kecerdasan buatan (AI), mata wang kripto, kereta elektrik, token tidak sepiawai (NFT), rancangan penjelajahan koloni manusia ke Marikh oleh Elon Musk, pengenalan ChatGPT dan lain-lain telah membawa manusia semakin maju kehadapan. Perubahan ini meliputi pelbagai aspek dan bidang penyelidikan serta pembangunan juga tidak terkecuali menerima kesan daripada limpahan kemajuan teknologi ini.

ResearchConnect ialah perisian yang berbentuk pangkalan data untuk mencari pembiayaan dana penyelidikan yang dibina dan direka oleh komuniti penyelidikan antarabangsa. Perisian ini banyak digunakan di negara Eropah seperti United Kingdom (UK), Perancis, German, Poland, India dan Amerika Syarikat. Syarikat ini berpangkalan di UK dan telah bermula sejak tahun 2000.

ResearchConnect diwujudkan untuk membekalkan para penyelidik dengan maklumat yang berkaitan dengan geran, tajaan, hadiah latihan persekutuan dan lain-lain yang mencari sokongan dana untuk menjalankan kajian mereka. Selain itu, ResearchConnect membekalkan pangkalan data terkini yang merangkumi pelbagai disiplin penyelidikan dan dikemas kini oleh pasukan pakar yang memantau dan melaporkan pelbagai sumber pembiayaan termasuk amanah amal, kerajaan, majlis penyelidikan, yayasan dan penaja korporat.

ResearchConnect menawarkan beberapa ciri seperti pangkalan data yang luas yang meliputi sumber dana penyelidikan, sama ada di dalam negara dan luar negara. Penyelidik boleh mencari dana penyelidikan yang sesuai mengikut bidang mereka masing-masing.

Kedua, ResearchConnect mempunyai carian intuitif yang dijana oleh AI. Fungsi ini membolehkan carian disesuaikan mengikut kehendak pemohon seperti jenis dan disiplin penyelidikan serta lokasi. Fungsi carian ini lebih kurang sama seperti yang terdapat di sisi kiri pangkalan data Scopus dan Web of Science (WoS) yang membolehkan pengguna untuk membuat tapisan mengikut kehendak mereka.

Ketiga, fungsi sinopsis yang sedia ada memberikan maklumat mengenai sesuatu program, kriteria kelayakan dan pautan kepada cara memohon. ResearchConnect juga mempunyai fungsi kemas kini dan makluman kepada tarikh akhir yang akan datang dan fungsi panggilan pembiayaan baharu. Kemudahan ini akan membantu penyelidik untuk menerima sebarang maklumat yang baharu dan mengurangkan risiko ketinggalan atau terlupa untuk memohon.

Di samping itu, ResearchConnect mempunyai kemudahan untuk perkongsian, iaitu sebarang geran atau maklumat yang ditemukan boleh dikongsikan, sama ada melalui hantaran e-mel dan dikongsikan bersama-sama ahli kumpulan dan organisasi yang disimpan dalam format dokumen mudah alih (PDF).

ResearchConnect juga mempunyai pengurus akaun yang ditugaskan. Jika pengguna mempunyai sebarang masalah sewaktu menggunakan ResearchConnect, mereka boleh terus menghubungi pegawai yang berkenaan di India (lokasi pejabat bagi wilayah Asia). Jika masalah tersebut tidak dapat diselesaikan, isu tersebut akan dipanjangkan ke ibu pejabat ResearchConnect di UK.

Buat masa ini, di sekitar Asia, ResearchConnect hanya diperkenalkan di Malaysia dan India. Di India, penggunaan ResearchConnect masih baharu, iaitu sekitar lima bulan hingga enam bulan yang lepas. Sementara itu, ResearchConnect baru memasuki pasaran Malaysia sejak tiga bulan yang lepas.

Setakat ni, hanya Universiti Malaya yang baru menggunakan perisian web ResearchConnect. Dengan menggunakan kemudahan ini, masa penyelidik untuk mencari dana penyelidikan dapat dipendekkan kerana semua maklumat mengenainya boleh ditemukan dalam satu sumber.

Kelebihan ini akan menjadikan kecekapan kerja penyelidik bertambah, penyelidik dapat merancang dan merangka strategi masing-masing tentang geran yang diingin dapatkan dan meningkatkan kebarangkalian mereka mendapatkan geran tersebut berbanding dengan mencari di beberapa laman web yang berbeza.

Rashid Ating, Penyelidik, Institut Penyelidikan Termaju, Jabatan Ekonomi dan Statistik Gunaan, Fakulti Perniagaan dan Ekonomi, Universiti Malaya.


KKM Lancar Garis Panduan Mencegah dan Menangani Kekerasan Edisi Kedua Hari Ini

Putrajaya – Garis Panduan Mencegah dan Menangani Kekerasan terhadap Warga Kerja Kementerian Kesihatan Malaysia (KKM) di Fasiliti Kesihatan Edisi Kedua telah dilancarkan bersempena dengan Sambutan Hari Sedunia bagi Keselamatan dan Kesihatan di Tempat Kerja 2023 Peringkat Kebangsaan, hari ini.

Sambutan tersebut bertujuan meningkatkan kesedaran antarabangsa tentang keselamatan dan kesihatan dalam kalangan pekerja dan majikan menerusi penerapan budaya kerja selamat dan sihat, memupuk tanggungjawab setiap individu untuk mencegah kemalangan, penyebaran penyakit ataupun kematian pekerja di tempat kerja serta bagi mencapai sasaran Matlamat Pembangunan Mampan (SDG) 8.8, iaitu persekitaran kerja yang selamat dan terjamin bagi semua pekerja menjelang tahun 2030.

“Kekerasan dalam apa-apa jua bentuk, sama ada serangan fizikal, verbal, seksual ataupun bertulis adalah antara kekerasan di tempat kerja yang dikenal pasti sebagai satu daripada cabaran utama kepada warga KKM yang boleh mengganggu produktiviti kerja mereka,” kata Ketua Pengarah Kesihatan, YBhg. Datuk Dr. Muhammad Radzi Abu Hassan dalam satu kenyataan.

Ketika pasca pelancaran garis panduan ini (edisi pertama) pada tahun 2017, sebanyak 167 kes kekerasan telah dilaporkan, sebanyak 442 kes pada tahun 2018 dan terus meningkat pada tahun 2019, iaitu sebanyak 494 kes.

Pada tahun 2020 pula, sebanyak 321 kes telah dilaporkan, manakala pada tahun 2021, sebanyak 260 kes diadukan semasa fasa pandemik COVID-19.

Kekerasan tersebut memberikan kesan negatif terhadap kualiti penjagaan perubatan dan menyebabkan kerugian dari aspek perbelanjaan dalam sektor kesihatan, sekali gus menjejaskan keselamatan, kesihatan psikologi dan fizikal serta prestasi kerja warga KKM.

Dengan adanya garis panduan berkenaan, kekerasan terhadap warga KKM dapat ditangani dengan lebih berkesan dan keselamatan serta kesejahteraan di tempat kerja terus terpelihara.

Garis panduan tersebut juga menunjukkan komitmen yang diberikan oleh pihak pengurusan KKM dalam menjaga kebajikan dan kesejahteraan warga kerja KKM bagi memastikan mutu penyampaian perkhidmatan yang berkualiti dan terbaik dapat disampaikan kepada pelanggan sekiranya gangguan seumpama ini terhadap warga KKM dapat dikurangkan.


Pertandingan i-IDeA 2023 Cungkil Bakat Kreativiti dan Inovasi

Untuk mendapatkan maklumat terkini, ikuti kami melalui Telegram

Arau – Majlis Penutupan Pertandingan Inovasi, Reka Bentuk dan Artikulasi Antarabangsa (i-IDeATM) Ke-6 2023 telah berlangsung pada 11 Mei di Dewan Seri Semarak, Universiti Teknologi MARA (UiTM) Cawangan Perlis.

i-IDeATM 2023 merupakan pertandingan yang mempamerkan dan mempertandingkan reka cipta inovasi dan idea yang dihasilkan oleh ahli akademik dan bukan akademik, penyelidik, pelajar institusi pengajian tinggi (IPT) tempatan dan luar negara dan sekolah menengah serta sekolah rendah di seluruh Malaysia.

Pertandingan tersebut telah berlangsung selama tiga hari bermula pada 9 Mei 2023 di UiTM Cawangan Perlis.

Rektor UiTM Cawangan Perlis, Profesor Madya Ts. Dr. Shukor Sanim Mohd Fauzi dalam ucapan penutupan mengatakan bahawa pertandingan ini melibatkan aspek kreativiti dan inovatif dalam kalangan peserta. Ujarnya lagi,

Pertandingan ini diadakan untuk menggalakkan pembudayaan keupayaan kreatif dan pembaharuan dalam bidang penyelidikan dan teknologi.

Pertandingan ini juga melibatkan peserta dari luar negara seperti Indonesia dan Thailand.

Melalui i-IDeATM 2023, banyak produk daripada universiti, institusi, agensi penyelidikan tempatan dan komuniti yang boleh dikomersialkan menjadi penjana pendapatan.

Dalam ucapannya juga, beliau merakamkan setinggi-tinggi penghargaan kepada rakan strategik luar negara seperti Prince of Songkla University, Princess of Naradhiwas University, Thailand dan Universitas Islam Riau, Indonesia yang terlibat secara langsung dalam program ini.

Pertandingan tersebut terbahagi kepada beberapa kategori, iaitu kategori Crown yang melibatkan penyertaan pihak profesional dan institusi pengajian tinggi.

Kategori Crystal dan Comiic pula membabitkan peserta dari sekolah rendah dan menengah serta dari pelbagai komuniti tempatan.

Dalam majlis yang sama, turut diadakan sesi menandatangani Surat Hasrat antara UiTM Cawangan Perlis dengan agensi dan pihak-pihak yang berkaitan.

Antara inti pati Surat Hasrat tersebut termasuklah memperluaskan hubungan dan kerjasama strategik yang melibatkan bidang penyelidikan dan penyuburan keilmuan, khususnya dalam bidang sains dan teknologi.

Dewan Bahasa dan Pustaka (DBP) merupakan antara pihak yang menandatangani Surat Hasrat tersebut melalui Pengarah Penerbitan DBP, Puan Fauzilahyatun Mustafa.


Pengaruh Kecerdasan Buatan dalam Bidang Seni dan Sastera

Kecerdasan buatan (AI) merupakan sesuatu yang menakjubkan pada abad ini. Penciptaan AI merupakan tanda kebijaksanaan manusia dan menjadi asas kepada pembinaan robot atau mesin yang boleh membantu menyelesaikan masalah. Penggunaan AI dalam bidang seni dan sastera juga semakin mendapat perhatian di arena antarabangsa.

Konsep data besar sangat berkaitan dengan AI. Data besar ialah kumpulan data yang amat banyak dan sedang bertambah dari segi saiz. Pada kebiasaannya, data ini dikumpulkan oleh sesuatu organisasi atau syarikat untuk memahami tingkah laku pengguna atau konsumer.

AI boleh menggunakan data besar yang terdapat dalam Internet untuk mereka cipta seni atau sastera yang diperlukan oleh pengguna AI. Pembelajaran mesin merupakan teknik AI yang membolehkan komputer untuk belajar daripada pengalaman. Pakar sains computer boleh mencipta algoritma supaya sebuah komputer boleh mencapai objektifnya dengan belajar dari kesilapan.

Sebagai contohnya, sebuah program komputer, iaitu AlphaGo telah dicipta untuk mencabar pemain dalam permainan Go. Go merupakan permainan berpapan tradisional yang agak popular, terutamanya dalam kalangan masyarakat Asia Timur.

Dalam bidang seni lukis, AI memainkan peranan yang luas. Kini, AI boleh mencipta seni melalui aplikasi yang boleh dimuat turun ke dalam telefon pintar. Jenis seni yang dicipta adalah berdasarkan pilihan pengguna aplikasi tersebut.

Misalnya, pengguna boleh memilih gaya seni Van Gogh sebagai dasar ciptaan seni lukis AI. Selepas itu, AI akan menghasilkan potret seni yang mempunyai gaya seni lukis yang sama dengan gaya Van Gogh. Dr. Simon Colton, seorang penyelidik dalam bidang kreativiti komputer yang telah mencipta The Painting Fool.

The Painting Fool ialah sebuah program komputer yang boleh melukis berdasarkan keadaan moodnya. Mood program komputer The Painting Fool dipengaruhi oleh jenis berita yang dibaca oleh program tersebut. Berita yang dibaca oleh The Painting Fool adalah rawak dan jika berita sedih dibaca, The Painting Fool akan melukiskan gambar yang bergaya suram.

Seterusnya, AI juga boleh mencipta seni muzik dalam pelbagai gaya. Algoritma dan muzik mempunyai hubungan yang sangat rapat kerana kedua-duanya berkaitan dengan matematik. Profesor di University of California, Santa Cruz, iaitu David Cope telah mencipta sebuah program komputer untuk mencipta muzik klasik. Gaya muzik klasik yang dicipta adalah sama dengan gaya muzik komposer yang terkenal seperti Bach dan Mozart. Konsep penciptaan muzik oleh AI ini dikenali sebagai Experiments in Musical Intelligence (EMI). Muzik moden juga boleh dicipta oleh AI melalui aplikasi Soundful atau Beatoven,ai yang boleh diperoleh di Internet.

Di samping itu, dalam dunia seni fesyen, AI menjadi isu yang hangat kerana boleh mereka pelbagai gaya pakaian yang moden. Pereka fesyen boleh menggunakan idea AI untuk membuat pakaian. Sebagai contohnya, AI boleh mereka cermin mata yang sesuai berdasarkan topografi muka. Teknologi ini dinamakan sebagai AI generatif dan boleh digunakan untuk menjangkakan corak pasaran fesyen dalam kalangan pengguna di samping membantu perniagaan fesyen untuk berkembang.

Pada 20 April hingga 21 April 2023, AI Fashion Week telah berlangsung di New York dengan mempamerkan fesyen rekaan AI. Pertandingan ini mendapat perhatian media antarabangsa kerana corak, warna dan gaya pakaian adalah berdasarkan idea AI.

Selain itu, AI turut menyumbang dalam bidang sastera. AI boleh menulis surat, karangan dan sajak baharu. AI boleh membuat karya berdasarkan gaya sastera yang sama dengan gaya sastera penulis seperti yang dilakukan dalam bidang seni lukis dan bidang seni muzik.

Program AI hanya perlu menganalisis corak tatabahasa yang terdapat dalam karya tersebut untuk membuat karya yang baharu. Scheherazade-IF ialah sistem pembelajaran mesin berasaskan AI yang boleh mencipta cerita interaktif melalui pembelajaran daripada cerita yang ditulis oleh manusia. Jalan cerita interaktif akan bertukar-tukar berdasarkan pilihan pembaca.

Pihak wartawan juga boleh menggunakan AI untuk menulis berita berdasarkan data numerikal yang diperoleh. Nama program AI tersebut ialah Narrative Science.

Penggunaan AI dalam bidang seni dan sastera mendapat sambutan yang baik di negara maju. Walau bagaimanapun, harus diingatkan bahawa AI akan membawa keburukan kepada masyarakat moden. Manusia akan semakin bergantung kepada AI untuk membuat karya seni dan tidak mengasah bakat mereka dalam bidang seni.

Sebenarnya, terdapat karya seni AI yang dikritik oleh pakar dalam bidang seni tertentu kerana karya tersebut dikatakan dicipta oleh sebuah mesin yang tidak mempunyai jiwa. Seni dicipta untuk menyampaikan sebuah mesej kepada masyarakat dan manusia yang tidak menghargai kemahiran membuat seni akan menghadapi masalah untuk menunjukkan keunikan seni sesebuah tamadun. Dalam sejarah manusia, setiap tamadun mempunyai gaya seni yang berbeza, namun pada zaman AI, ciri ini akan semakin hilang.

Peluang pekerjaan juga dalam bidang seni visual akan terpengaruh. AI mungkin akan menggantikan artis seni visual kerana boleh mencipta pelbagai karya seni yang menarik dalam tempoh masa yang pendek.

Situasi ini juga akan berlaku dalam bidang seni muzik. Sesetengah aplikasi AI adalah percuma untuk kegunaan asas supaya orang ramai tidak perlu membayar untuk memperoleh karya seni yang sesuai dengan tema yang dipilih.

Selain itu, kemahiran baharu yang selaras dengan pasaran kerja harus dipelajari supaya tidak ketinggalan zaman. Industri permainan komputer dan video akan membuka peluang pekerjaan kepada artis yang mempunyai kemahiran melukis alam maya 3D sebagai grafik permainan komputer dan video.

Lazimnya, mahasiswa universiti perlu menyiapkan banyak tugasan yang diberikan oleh pensyarah. Jika seseorang mahasiswa kesuntukan masa untuk menyiapkan tugasan tersebut, AI boleh digunakan untuk memberikan jawapan bagi setiap tugasan dengan cepat.

Dalam bidang sastera dan sains sosial, kreativiti manusia amat dihargai. Mahasiswa universiti harus belajar untuk berfikir secara kritikal bagi menyelesaikan masalah tugasan tanpa menggunakan AI.

Namun begitu, sesetengah ahli akademik yang menyokong penggunaan AI dalam dunia akademik. Baru-baru ini, seorang ahli akademik telah menggunakan AI untuk menulis surat cadangan untuk seorang pelajar bagi membolehkan pelajar tersebut mendapat surat tawaran dari University of Cambridge. Akhirnya, pelajar tersebut berjaya diterima masuk oleh University of Cambridge.

Masalah privasi pengguna juga merupakan antara keburukan penggunaan AI dalam bidang seni. Banyak aplikasi AI memerlukan maklumat peribadi pengguna sebelum pengguna boleh menggunakan aplikasi tersebut. Maklumat peribadi pengguna boleh disalah gunakan oleh pihak tertentu.

Penghasilan karya digital oleh AI juga memberikan peluang kepada penggodam untuk mencuri hasil karya digital yang disimpan di dalam komputer atau telefon pintar. Karya digital yang dihasilkan oleh AI boleh dijual walaupun hak cipta tidak dimiliki oleh sesiapa. Oleh itu, penggodam boleh memperoleh keuntungan yang lumayan dengan menjual karya seni AI.

Antara kebaikan AI dalam bidang seni termasuklah kemampuannya untuk mengurangkan kos galeri seni. Hasil karya AI ialah produk digital dan sesetengah golongan dalam masyarakat negara maju dan membangun amat menyanjungi karya seni digital.

Galeri seni maya yang mempamerkan seni AI boleh dibina dan dikunjungi pelawat dari seluruh dunia melalui Internet. Galeri seni maya memerlukan kos yang lebih rendah untuk dibina dan diuruskan berbanding dengan galeri seni di dunia realiti.

Keadaan ini memberikan peluang kepada golongan yang hendak mempromosikan dan menjual seni AI di luar negara dengan lebih mudah. Pemilik galeri seni maya hanya perlu mengupah moderator untuk menyelaraskan aktiviti yang diadakan di dalam galeri tersebut.

AI akan membantu orang kurang upaya untuk menghasilkan karya seni digital dengan mudah. Hanya dengan menaip beberapa perkataan di telefon pintar yang mempunyai aplikasi AI, program AI boleh menghasilkan karya seni yang cantik.

Golongan OKU akan berasa amat gembira kerana kuasa mencipta seni hanya berada di hujung jari. Pergerakan badan yang kompleks tidak diperlukan untuk menghasilkan karya seni apabila aplikasi AI digunakan. Kemudian, karya seni tersebut boleh dicetak dengan menggunakan mesin pencetak. Cat air dan berus cat tidak lagi diperlukan untuk menghasilkan karya seni visual.

Sebagai kesimpulannya, AI ialah teknologi yang memacu masa hadapan manusia. Komputer sains akan menjadi bidang yang sangat penting kerana memudahkan manusia dalam menyelesaikan pelbagai masalah. Walaupun AI memberikan banyak kebaikan kepada manusia, penggunaan AI harus dikawal supaya tidak disalahgunakan untuk melakukan jenayah yang boleh mengganggu kehidupan seharian masyarakat moden.


Kertas Putih Kesihatan: Medium Penambahbaikan Sistem Kesihatan Negara

Untuk mendapatkan maklumat terkini, ikuti kami melalui Telegram

Kuala Lumpur – Sistem kesihatan negara yang dibebani dengan pelbagai isu selepas kemelut pandemik COVID-19 telah mendorong negara melakukan reformasi dan penambahbaikan sistem kesihatan secara lebih menyeluruh dan berstruktur agar kesihatan rakyat terus terjaga melalui Kertas Putih Kesihatan yang sedang dibangunkan oleh Menteri Kesihatan, Yang Berhormat (YB) Dr. Zaliha Mustafa.

Kertas Putih Kesihatan ialah dokumen pelan reformasi kesihatan yang menggariskan cabaran utama yang dihadapi oleh sistem kesihatan dan cadangan penyelesaian bagi memastikan kesihatan yang lebih berkualiti, mampan dan berdaya tahan serta dapat menempuhi pelbagai cabaran yang sedia ada dan akan datang.

“Kertas Putih Kesihatan yang sedang dibangunkan merupakan satu hala tuju untuk membentuk sistem kesihatan yang lebih adil dan saksama, berkualiti tinggi, mudah dicapai, melibatkan kos yang berpatutan serta mampan untuk jangka masa yang panjang,” kata Penasihat Khas kepada YB Menteri Kesihatan, YB Dr. Kelvin Yii Lee Wuen ketika ditemu bual secara langsung dalam program Jendela Fikir anjuran Bernama Radio.

Menurut beliau, pembangunan Kertas Putih Kesihatan tersebut adalah untuk berkongsikan maklumat tentang reformasi kesihatan negara, menguar-uarkan usaha dalam menjadikan sistem kesihatan lebih mampan dan mampu memberikan perkhidmatan yang melangkaui semua peringkat kehidupan rakyat.

Dokumen berkenaan juga mencadangkan tonggak utama reformasi kesihatan seperti penyampaian kesihatan, pembiayaan kesihatan dan pengukuhan teras sistem kesihatan dan tadbir urus untuk jangka masa 15 tahun serta mencadangkan penubuhan Suruhanjaya Reformasi Kesihatan yang bebas dan berkecuali untuk memantau dan memastikan segala reformasi kesihatan adalah efektif dalam jangka masa panjang.

Beliau turut menjelaskan bahawa Kertas Putih Kesihatan bukanlah sesuatu yang baharu kerana telah dibangunkan dalamjangka masa yang agak panjang dan berasaskan input yang diperoleh secara inklusif daripada semua pihak yang berkepentingan, sama ada golongan dalaman ataupun di luar Kementerian Kesihatan Malaysia (KKM).

Tambah beliau lagi, KKM juga telah terlibat dalam sesi libat urus yang telah dan masih dilaksanakan, yakni bukan sahaja menjalankan sesi town hall, malah pihak luar yang berkepentingan juga boleh memberikan cadangan secara dalam talian.

Baru-baru ini, YB Dr. Zaliha Mustafa telah melancarkan sebuah laman web yang membolehkan orang ramai mengaksesnya untuk mengemukakan pelbagai cadangan yang bersesuaian.

KKM juga mendapat nasihat kepakaran dan maklumat teknikal daripada Majlis Penasihat Kertas Putih Kesihatan dan barisan pakar perunding daripada Pertubuhan Kesihatan Sedunia.

Beliau turut menegaskan bahawa sokongan daripada semua pihak amat penting dalam menjayakan agenda reformasi kesihatan serta membolehkan Kertas Putih Kesihatan tersebut dapat dibentangkan dan diterima pakai di Parlimen seperti yang diharapkan.


MCMC Perketat Kawal Selia Platform dalam Talian

Putrajaya – Tindakan kawal selia yang lebih ketat akan dilaksanakan oleh Suruhanjaya Komunikasi dan Multimedia Malaysia (MCMC) dan campur tangan oleh pihak pengawal selia adalah diperlukan bagi melindungi kepentingan pengguna dan orang awam berikutan terdapat beberapa aplikasi over-the-top (OTT) dan platform media sosial yang dilihat gagal mengawal selia penggunaan platform mereka sejajar dengan kepentingan nasional dan perundangan negara.

Oleh hal yang demikian, MCMC akan mengkaji semula kerangka kawal selia sedia ada ekoran berlakunya peningkatan tahap kandungan yang dieksploitasi oleh penjenayah yang mencuba untuk menggugat keselamatan awam dan keharmonian negara ini.

“Selaku ahli dalam Pusat Respons Scam Kebangsaan (NSRC), kami akan bertindak terhadap mereka yang melanggar undang-undang bersama-sama Polis Diraja Malaysia (PDRM), Bank Negara Malaysia dan Pusat Pencegahan Jenayah Kewangan Nasional serta meneruskan usaha dalam memerangi aktiviti penipuan menerusi tindakan tegas terhadap pihak yang terlibat,” kata Pengerusi MCMC, YBhg. Tan Sri Mohamad Salim Fateh Din dalam satu kenyataan.

MCMC juga tidak akan berkompromi dengan perbuatan menyalahgunakan platform dalam talian dan telekomunikasi, rangkaian ataupun kemudahan dalam talian untuk tujuan penipuan, aktiviti siber yang berniat jahat, memancing data (phishing), kandungan yang menggugat kestabilan dan keharmonian kaum serta penghinaan terhadap institusi Diraja.

Sejak penubuhan NSRC pada Oktober 2022, sebanyak 11 858 aduan yang berkaitan dengan penipuan telah diterima setakat April 2023.

Selain itu, perangkaan yang diperoleh daripada Jabatan Siasatan Jenayah Komersil (JSJK) PDRM bagi tempoh antara tahun 2021 hingga April 2023 mendedahkan sejumlah kerugian akibat penipuan dalam talian mencecah hingga RMI.2 bilion, manakala sebanyak 2125 berita palsu dilaporkan kepada MCMC bagi tempoh yang sama.

Keperluan untuk mengenakan dan menguatkuasakan kewajipan terhadap individu yang mengendalikan platform sedemikian dan pihak yang mendapat manfaat daripada digitalisasi untuk mengambil langkah tegas bagi memastikan platform atau rangkaian kendalian mereka tidak digunakan sebagai forum untuk melanggar undang-undang negara ataupun mengancam kepentingan awam adalah sangat penting untuk dilaksanakan.

Susulan itu, pengawal selia dan rakan industri di Singapura, Vietnam dan Indonesia telah bertindak menggubal undang-undang bagi mengawal selia aktiviti penipuan dalam sesetengah platform yang dimaksudkan selain mempertanggungjawabkan platform yang gagal mematuhi arahan yang dikeluarkan oleh kerajaan.

Kajian semula pendekatan kawal selia untuk melaksanakan tahap pengawasan yang lebih tinggi menerusi instrumen perundangan sedia ada termasuklah kajian semula ke atas pengecualian terhadap sesetengah aktiviti selain mengenakan sekatan jenayah dan arahan punitif terhadap entiti yang enggan mengambil langkah segera bagi memastikan aktiviti jenayah yang berlaku dalam rangkaian atau platform mereka dihentikan.

Tindakan tegas dan proaktif daripada MCMC adalah penting bagi memastikan masyarakat dilindungi dan mempunyai suatu persekitaran yang selamat dalam alam digital sekali gus dapat memperkasakan perlindungan kepada pengguna terhadap kemudaratan dalam talian.


i-IDeA 2023 Serlahkan Potensi Inovasi Penyelidik Tempatan

Untuk mendapatkan maklumat terkini, ikuti kami melalui Telegram

Arau – Pertandingan Inovasi, Reka Bentuk dan Artikulasi Antarabangsa (i-IDeATM) ke-6 2023 yang berlangsung selama tiga hari, iaitu dari 9 hingga 11 Mei di Universiti Teknologi MARA (UiTM) Cawangan Perlis telah disempurnakan penutupannya oleh Rektor UiTM Cawangan Perlis, Profesor Madya Ts. Dr. Shukor Sanim Mohd Fauzi.

Menurut Profesor Madya Ts. Dr. Shukor Sanim, pertandingan tersebut telah membuka peluang dan ruang kepada para peserta untuk melestarikan lagi budaya kreativiti dan inovasi.

Melalui pertandingan tersebut, peserta perlu mempersembahkan dan mengetengahkan reka cipta inovasi dan idea yang menarik. Pertandingan inovasi tersebut terbahagi kepada beberapa kategori.

Para peserta pertandingan tersebut dinilai sepenuhnya oleh juri profesional yang terdiri daripada ahli akademik dan pihak industri dari pelbagai institusi berdasarkan kepakaran dan pengetahuan dalam bidang masing-masing.

Antara kategori yang dipertandingkan ialah Kategori Crown melibatkan golongan profesional dan pelajar institusi pengajian tinggi, Kategori Crystal yang terbuka kepada pelajar sekolah rendah dan menengah serta komuniti, dan Kategori Comiic yang melibatkan pelajar sekolah rendah, menengah dan institusi pengajian tinggi.

Yang berikut merupakan antara reka cipta inovasi dan idea yang meraih Anugerah Emas (Gold Award) dan Anugerah Berlian (Diamond Award) bagi setiap kategori yang dipertandingkan:


Pelatih ILKKM Sertai Bengkel Perkukuh Kemahiran Penyiasatan Fotografi Forensik dan Mikrobiologi Makanan

Bangi – Bengkel Penyiasatan Forensik Fotografi dan Penyiasatan Forensik Mikrobiologi Makanan anjuran Institut Latihan Kementerian Kesihatan Malaysia (ILKKM) Sungai Buloh dengan kerjasama Program Sains Forensik, Pusat Kajian Diagnostik, Terapeutik dan Penyiasatan (CODTIS), Fakulti Sains Kesihatan (FSK), Universiti Kebangsaan Malaysia (UKM) memperkukuh kefahaman dan kemahiran para peserta dalam aspek penyiasatan fotografi forensik dan penyiasatan mikrobiologi makanan.

Bengkel tersebut disertai oleh pelatih Kursus Penyiasatan dan Pendakwaan Undang-undang Kesihatan Awam bagi memenuhi keperluan Modul Penyiasatan Kes (EL4136) dan Modul Pendakwaan Kes (EL4146) dan diadakan secara bersemuka di Dewan Kuliah Unit Mikroskopi Elektron, Fakulti Sains dan Teknologi (FST), UKM dan kerja lapangan bagi fotografi forensik dilaksanakan di Kafeteria Kolej Dato’ Onn (KDO), UKM.

Sebanyak 15 orang pelatih ILKKM yang menjalani kursus lanjutan tersebut selama setahun adalah terdiri daripada jawatan Penolong Pegawai Kesihatan Persekitaran (PPKP) yang berpengalaman melebihi tiga tahun dan telah ditempatkan di pelbagai unit kesihatan awam di Jabatan Kesihatan Negeri serta Pejabat Kesihatan daerah.

Dalam bengkel tersebut, para pelatih telah didedahkan dengan kepentingan rantaian keterangan sebagai pembuktian pengendalian barang kes dari mula bahan bukti diperoleh hinggalah dikemukakan di mahkamah yang diterangkan dengan jelas oleh Pensyarah Kanan, Pusat CODTIS, FSK, UKM, YBrs. Dr. Raja Muhammad Zuha Raja Kamal Bashah.

Seterusnya, topik nilai kemanusiaan dalam penyelidikan dan penyiasatan di lapangan yang disampaikan oleh Pensyarah Kanan, Pusat CODTIS, FSK, UKM, Encik Hukil Sino telah menerapkan kepentingan nilai integriti dalam melaksanakan penyiasatan di lapangan dan pematuhan prosedur operasi piawai untuk memastikan integriti bahan bukti yang diambil terjamin.

Pada masa yang sama, para pelatih menganalisis data penyelidikan mereka menggunakan perisian R Studio dengan bantuan dan tunjuk ajar oleh Pensyarah Kanan, Pusat CODTIS, FSK, UKM, YBrs. Dr. Lee Loong Chuen.

Topik mikrobiologi makanan yang disampaikan oleh Dr. Hing Hiang Lian daripada First City University College membincangkan perkara yang berkaitan dengan mikrobiologi pada makanan yang menjadi penyebab keracunan makanan dan penyakit bawaan makanan serta jenis bakteria pada makanan yang boleh menyebabkan keracunan makanan kepada manusia.

Susulan itu, beberapa ujian melalui latihan amali menggunakan susu segar dan susu pasteur dijalankan bagi memastikan susu kekal segar dan tidak tercemar sekali gus para pelatih turut diajar cara untuk mengira bilangan koloni bakteria pada plat agar.

Sementara itu, topik tentang penyiasatan fotografi forensik yang dikongsikan oleh Penolong Pegawai Sains, Pusat CODTIS, FSK, UKM, Encik Muhamad Hilmi Baba mendedahkan teknik asas fotografi ketika mengambil gambar di tempat kejadian kepada para pelatih.

Topik tersebut dibahagikan kepada dua bahagian, iaitu teori dan praktikal, yakni peserta didedahkan dengan prinsip dan konsep asas fotografi forensik yang merangkumi peranan jurugambar, diari siasatan pegawai penyiasat, fotografi dalam perspektif undang-undang dan kesilapan biasa yang dilakukan semasa mengambil gambar di tempat kejadian.

Dari aspek praktikal pula, peserta diberikan latihan dengan simulasi tempat kejadian yang berkaitan dengannya bagi membolehkan pelatih melakukan penyiasatan, persampelan dan pembungkusan bahan bukti, dokumentasi dan pelaporan bergambar sebelum memberikan keterangan di mahkamah.

Aktiviti kerja lapangan fotografi forensik yang dijalankan merangkumi aktiviti di bawah Akta Makanan 1983-Persampelan Makanan: Mikrobiologi, Akta Pemusnahan Serangga Pembawa Penyakit 1975, Peraturan-peraturan Kebersihan Makanan 2009 dan Peraturan-peraturan Kawalan Hasil Tembakau 2004.

Pada akhir bengkel berkenaan, para pelatih melakukan pembentangan hasil kerja lapangan yang dijalankan untuk dinilai dari segi pemahaman dan persembahan bukti bergambar yang menepati kriteria fotografi forensik secara berkumpulan.

Bengkel berkenaan memberikan banyak manfaat dan pengetahuan baharu kepada pelatih berkaitan dengan prosedur pematuhan operasi piawai dari sudut pandangan forensik bagi menambah baik gerak kerja sedia ada dalam memperkasakan penyiasatan di lapangan semasa operasi penguatkuasaan dijalankan.


Tahnik Mempengaruhi Mikrobiota Awal Usus Bayi

Untuk mendapatkan maklumat terkini, ikuti kami melalui Telegram

Selain susu ibu, amalan tahnik juga boleh mempengaruhi kepelbagaian mikrobiota awal usus bayi. Tahnik merupakan perbuatan menggosokkan makanan manis seperti kurma yang dikunyah ke lelangit mulut bayi supaya sebahagian daripada kurma tersebut akan ditelan dan sampai ke usus bayi.

Tahnik boleh dilakukan kepada bayi yang baru lahir ataupun sebelum hari ketujuh usianya. Selain kurma, makanan manis seperti madu juga boleh digunakan untuk mentahnikkan bayi.

Amalan tahnik ini telah dipraktikkan sejak zaman Rasullullah SAW lagi. Bayi yang baru sahaja lahir akan dibawa kepada Rasullulah SAW untuk ditahnikkan. Kini, amalan tahnik masih lagi diamalkan dengan membawa bayi yang baru lahir kepada orang soleh atau dilakukan oleh ibu bapa bayi tersebut.

Mikrobiota awal usus bayi kebanyakannya berasal daripada mikrobiota ibu semasa dilahirkan. Kaedah kelahiran, sama ada secara pembedahan Caesarean atau melalui faraj merupakan satu daripada faktor yang mempengaruhi kepelbagaian mikrobiota bayi. Bayi yang dilahirkan secara pembedahan mempunyai diversiti mikrobiota yang berbeza-beza berikutan pemindahan mikrobiota daripada bahagian perut ataupun kulit ibu kepada bayi.

Berdasarkan penyelidikan para saintis, bayi yang lahir melalui faraj kebiasaannya akan didominasi oleh Bifidobacterium, Lactobacillus, Prevotella, Bacteroides, Parabacteroides, Sneathia dan Escherichia. Bayi yang lahir melalui pembedahan Caesarean pula akan didominasi oleh mikrobiota daripada kulit dan mulut ibu seperti Enterococcus, Streptococcus, Klebsiella, Clostridium, Staphylococcus, Corynebacterium dan Propionibacterium.

Di samping itu, patogen oportunis yang berada di persekitaran hospital seperti Klebsiella, Enterobacter dan Enterococcus juga telah dilaporkan sebagai satu daripada kumpulan mikrobiota awal yang mendiami usus bayi yang lahir melalui proses pembedahan Caesarean.

Pemberian kurma melalui tahnik telah dilaporkan oleh para saintis sebagai satu daripada amalan yang dapat menguatkan sistem imun bayi. Mulut manusia merupakan bahagian kedua yang terbesar selepas usus yang menempatkan pelbagai jenis bakteria.

Laporan daripada penyelidik China telah melaporkan lebih daripada 700 jenis bakteria yang mendominasi mulut manusia dan kebanyakannya ialah Bacteroidetes, manakala Streptococcus, Gemella, Haemophilus, Neisseria, Porphyromonas, Prevotella dan Veillonella sebagai genus yang lazim ditemukan. Bakteria ini menjadi komensal apabila berada di dalam badan perumah, namun diversiti bakteria ini boleh berubah dan bertambah apabila persekitaran perumah mendatangkan faedah kepada bakteria.

Tahnik dapat mengubah diversiti asal mikrobiota yang berada di dalam usus bayi berikutan pemindahan mikrobiota daripada mulut seorang individu dewasa kepada mulut dan usus bayi yang baru lahir. Bakteria yang berbeza daripada amalan tahnik akan berpindah ke bahagian perut bayi, kemudiannya merangsang sistem imun berikutan kehadiran mikroflora mulut yang dikenal pasti sebagai patogen.

Antibodi akan dihasilkan oleh limfosit bagi melawan patogen ini sehinggalah sel memori diaktifkan. Sel memori ini membolehkan sistem imun bayi diperkuat supaya dapat bertindak balas sejurus selepas patogen yang sama dikenal pasti menyerang tubuh. Oleh itu, dapat dibuktikan bahawa amalan tahnik ini dapat mempengaruhi mikrobiota awal bayi di samping menguatkan sistem imun melalui pengenalan mikroflora oral.

Walaupun makanan manis lain juga boleh diamalkan, buah kurma antara yang digalakkan berikutan potensi buah ini sebagai makanan prebiotik. Kurma mengandungi sumber serat dan polifenol yang tinggi lalu menjadikannya sebagai sumber yang baik bagi menggalakkan pertumbuhan dan aktiviti bakteria usus.

Prebiotik merujuk karbohidrat yang tidak boleh dihadamkan oleh badan serta bertindak sebagai sumber makanan bagi bakteria yang mendominasi usus dan menggalakkan pertumbuhan bakteria tersebut dalam saluran pencernaan manusia.

Di samping itu, prebiotik dapat menukarkan komposisi mikrobiota di dalam usus. Proses ini berlaku apabila sumber karbohidrat melepasi metabolisme di bahagian saluran gastrousus atas dan mendekati usus besar, iaitu tempat berlakunya perubahan diversiti mikrobiota berlaku dan sekali gus menyumbang kepada kesan positif kesihatan usus.

Namun begitu, sistem pencernaan bayi yang baru dilahirkan masih belum terbentuk sepenuhnya dan menyukarkan mereka untuk menghadamkan makanan yang kaya dengan serat seperti kurma. Tambahan pula, menurut jurnal yang diterbitkan oleh penyelidik Indonesia, bayi yang baru lahir hanya memerlukan kurang daripada 20 miligram (mg) per 100 mililiter (ml) hingga 30 mg/100 ml glukosa dalam darah berikutan badan bayi yang mudah terdedah kepada penyakit.

Oleh itu, tahnik dapat membantu menukarkan kandungan di dalam kurma menjadikannya lebih mudah untuk dicernakan dan diserap oleh badan bayi. Proses mengunyah kurma dengan bantuan enzim air liur, iaitu amilase akan dapat membantu menguraikan polisakarida dalam bentuk kanji dan selulosa kepada maltosa. Maltosa merupakan gula ringkas yang mudah dihadamkan oleh badan bayi. Menurut penyelidik lagi, tahnik mampu menukarkan kandungan glukosa hanya kepada lima peratus dan kandungannya yang rendah sesuai diserap oleh bayi yang baru lahir tanpa memberikan kesan negatif kepada kesihatan.

Berdasarkan laporan para penyelidik di United Kingdom, serat dan polifenol daripada kurma dapat menggalakkan pertumbuhan bakteria probiotik di samping merangsang aktiviti bakteria usus seperti Bifidobacterium dan Lactobacilli. Di samping itu, ekstrak polifenol juga dapat menghalang atau membantutkan pertumbuhan patogen seperti Escherichia coli, Clostridium perfringes dan Helocobacter pylori.

Berdasarkan kajian ini, dapat dibuktikan bahawa tahnik dapat membantu mengubah mikrobiota usus bayi, terutamanya yang lahir melalui pembedahan Caesarean yang pada kebiasaannya berlakunya ketidakseimbangan mikrobiota usus, terutamanya Bacteroides, Bifidobacteria dan Lactobacillus.

Oleh itu, tradisi mentahnik bayi adalah digalakkan untuk terus diamalkan oleh masyarakat moden berikutan pelbagai manfaat yang dapat membantu tumbesaran bayi seperti menguatkan mulut bayi untuk memudahkan proses penyusuan, menguatkan sistem imun dan menggalakkan pertumbuhan dan aktiviti bakteria baik di dalam usus bayi.


Kekuatan Sosioekonomi dan Politik Penentu Kukuhnya Kedudukan Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Kukuh atau tidaknya kedudukan bahasa Melayu sebagai bahasa kebangsaan terletak pada kekuatan politik para pemimpin Melayu. Menurut YBhg. Tun Abdul Hamid Mohamad, iaitu mantan Ketua Hakim Negara, parti-parti politik Melayu perlulah bergabung supaya dapat membentuk sebuah kerajaan pro-Bahasa Melayu yang kukuh.

Katanya lagi, pengukuhan kedudukan bahasa Melayu melalui undang-undang hanya boleh dilakukan dalam negara dan dalam lingkungan yang ditetapkan oleh Perlembagaan Persekutuan. Apa-apa yang dibuat terletak pada kekuatan politik kerajaan pro-Bahasa Melayu dan kemahuan politik para pemimpinnya. Penggunaan bahasa Melayu di mahkamah di Sabah dan Sarawak juga perlu dilebihkan. Selain itu, tambahnya lagi, pengukuhan penggunaan bahasa Melayu janganlah sampai melemahkan penguasaan bahasa Inggeris graduan Melayu. Manakala pada peringkat antarabangsa pula, para menteri termasuklah Perdana Menteri, para hakim dan pegawai tinggi serta ahli akademik hendaklah boleh berucap dalam bahasa Inggeris dengan baik sehingga mereka dikagumi.

Terdapat terlalu banyak halangan untuk kita mengantarabangsakan bahasa Melayu. Maka itu, eloklah kita menumpukan pada pengukuhannya dalam negara tetapi jika ada idea-idea yang baik bolehlah dilaksanakan.

Menurut YBhg. Prof. Datuk Dr. Shamrahayu Ab Aziz dari universiti Islam Antarabangsa Malaysia, dengan judul kertas kerjanya “Bahasa Melayu dan Pengukuhan melalui Undang-undang”, bahasa Melayu sebagai bahasa rasmi negara diiktiraf sebagai bahasa utama dalam bidang pendidikan seperti yang terdapat dalam Akta Pendidikan. Bagi tujuan yang berkaitan bahasa Melayu dan pengukuhannya melalui undang-undang dapat dirujuk melalui beberapa undang-undang yang berkaitan dengan bahasa Melayu seperti Perlembagaan Persekutuan dan Akta Bahasa Kebangsaan. Katanya lagi, banyak undang-undang perlu ditambah baik untuk memastikan kedudukan bahasa Melayu diperteguhkan di Malaysia.

Kedudukan bahasa Melayu belum mencapai tahap yang baik kerana ada akta yang masih membenarkan penggunaan bahasa lain selain daripada bahasa Melayu dalam urusan negara.

Tambah YBhg. Datuk Prof. Madya Dr. Wan Ahmad Fauzi Wan Husain dari Universiti Malaysia Pahang pula dengan judul kertas kerjanya “Bahasa Melayu dan Pengukuhan melalui Undang-undang”, bahasa bukan sahaja berfungsi sebagai alat komunikasi bahkan berbentuk pendidikan dan undang-undang yang mengawal tadbir urus dengan baik dalam masyarakat tempatan. Maka itu, secara tidak langsung masyarakat akan menghormati undang-undang dan peraturan yang ditetapkan oleh institusi pemerintah melalui bahasa yang mereka fahami.

Sikap optimis masyarakat dapat memastikan bahasa Melayu pergi lebih jauh ke hadapan. Penggubalan undang-undang perlu dilaksanakan untuk mencapai maksud yang dicadangkan pada peringkat pindaan akta-akta sedia ada atau secara alternatifnya menggubal suatu akta baharu buat Dewan Bahasa dan Pustaka untuk meningkatkan tarafnya sebagai pihak berkuasa bahasa.

Sementara itu, menurut YBrs. Prof. Dr. Haji Awang Asbol Haji Mail dari Universiti Brunei Darussalam, Brunei, dengan kertas kerjanya yang berjudul “Dasar-dasar Pendidikan dan Perlembagaan Negara Brunei Darussalam: Isu Pengukuhan Bahasa Melayu”, pada lazimnya dasar pendidikan perlu seiring dengan arus perubahan sosioekonomi yang berlaku dalam negara dan juga perubahan yang berlaku di luar negara.

Tambahnya lagi,  Brunei memiliki dasar pendidikan secara rasmi pada tahun 1954. Beliau mencadangkan agar dalam usaha memartabatkan bahasa  Melayu sebagai bahasa rasmi di Brunei ialah mata pelajaran Sejarah yang berkaitan dengan sejarah Brunei dan sejarah bangsa Melayu mestilah diajar dalam bahasa Melayu agar semangat cinta akan agama, raja dan bangsa dapat ditanam dan disemai dengan baik kepada belia-belia Brunei. Selain itu, penubuhan institusi terjemahan seharusnya dikukuhkan lagi. Seminar-seminar antarabangsa juga bukan hanya menggunakan bahasa asing tetapi juga bahasa Melayu.

Demikianlah antara penerangan menarik daripada peserta Sidang 3: Bahasa Melayu dan Pengukuhan melalui Undang-undang, dalam Simposium Pengantarabangsaan Bahasa Melayu yang telah berlangsung pada pukul 2.00 petang tadi di Balai Budaya Tun Syed Nasir, Wisma DBP. Moderator Sidang 3 ialah YBrs. Prof. Madya Dr. Muhammad Fathi Yusof dari Universiti Teknologi Malaysia.


Sembilan Kes Kematian Akibat Rabies Dilaporkan di Sarawak

Putrajaya – Hingga 15 Mei 2023, sebanyak 11 kes rabies termasuklah sembilan kes kematian telah dilaporkan di Sarawak sekali gus menjadikan jumlah kes rabies dalam kalangan manusia di Sarawak adalah sebanyak 66 kes dengan 59 kematian sejak wabak tersebut diisytiharkan pada Julai 2017.

Daripada 11 kes yang dilaporkan pada tahun ini, empat kes masing-masing daripada Sibu dan Serian, dua kes daripada Kuching dan satu kes daripada Bintulu yang melibatkan mangsa berusia dalam lingkungan enam tahun hingga 63 tahun.

“Rabies ialah penyakit sistem saraf yang disebabkan oleh jangkitan virus rabies yang terdapat di dalam air Iiur haiwan yang dijangkiti dan boleh menjangkiti manusia melalui gigitan atau semasa kontak langsung dengan air Iiur haiwan yang dijangkiti, sama ada melalui Iuka ataupun lapisan mukosa badan, termasuklah kesan cakar oleh kucing peliharaan atau kucing liar yang boleh menyebabkan kematian sekiranya jangkitan tersebut merebak ke bahagian otak,” kata Ketua Pengarah Kesihatan Malaysia, YBhg. Datuk Dr. Muhammad Radzi Abu Hassan dalam satu kenyataan.

Berdasarkan kenyataan tersebut juga, sebanyak lapan kes yang dilaporkan pada tahun ini mempunyai sejarah digigit oleh anjing, dua kes lain disebabkan oleh gigitan atau cakaran kucing, manakala satu kes lagi tidak diketahui oleh ahli keluarga sama ada mempunyai sejarah digigit atau dicakar oleh haiwan.

Berikutan masih terdapat haiwan yang positif rabies di Sarawak, orang awam dinasihatkan agar sentiasa mengambil langkah pencegahan bagi mengelakkan diri daripada dijangkiti virus tersebut.

Individu yang digigit, dicakar atau terkena air liur haiwan haruslah mencuci luka dengan segera menggunakan air yang mengalir dan sabun sekurang-kurangnya selama 15 minit dan mendapatkan rawatan di klinik kesihatan atau hospital terdekat.

Selain itu, orang awam juga perlu memastikan menerima vaksin antirabies yang lengkap mengikut janji temu yang diberikan oleh pengamal perubatan serta tidak mengendalikan sebarang haiwan liar, termasuklah anjing dan kucing liar sama ada yang masih hidup ataupun yang telah mati.

Di Sarawak, sebanyak 31 buah fasiliti Kementerian Kesihatan Malaysia (KKM) telah menyediakan perkhidmatan rawatan gigitan haiwan termasuklah pemberian vaksin antirabies, manakala sembilan buah hospital turut memberikan perkhidmatan suntikan imunoglobulin rabies (RIG) kepada kes yang berisiko tinggi.

Rakyat Malaysia diminta agar sentiasa mematuhi semua nasihat dan arahan yang dikeluarkan oleh KKM, pihak berkuasa dan agensi berkaitan bagi membantu KKM dan Kementerian Kesihatan Awam, Perumahan dan Kerajaan Tempatan Sarawak serta Jabatan Perkhidmatan Veterinar Sarawak dalam usaha mencapai status Sarawak dan Malaysia bebas rabies menjelang tahun 2030.

Kredit gambar: Facebook Kementerian Kesihatan Malaysia.


Meneroka Pengetahuan dan Kompetensi Pelajar dalam Kajian Mikroplastik

Untuk mendapatkan maklumat terkini, ikuti kami melalui Telegram

Kursus Pengenalan kepada Kejuruteraan atau Introduction to Engineering (ITE) merupakan kursus teras yang wajib diambil oleh semua pelajar jurusan kejuruteraan di Universiti Teknologi Malaysia (UTM). Kursus ini ditawarkan pada semester satu daripada sejumlah lapan semester yang perlu dilalui bagi menamatkan pengajian dalam Sarjana Muda Kejuruteraan.

Pelajar jurusan Kejuruteraan Kimia juga tidak terkecuali dalam hal ini. Namun begitu, yang uniknya ialah ITE diintegrasikan bersama-sama dua kursus yang lain, iaitu Seminar Industri dan Profesion (ISP) serta Pengenalan kepada Pengaturcaraan Komputer (ICP).

Selain pengetahuan asas tentang kejuruteraan seperti skop dan cabang profesion, etika kejuruteraan serta pengiraan kejuruteraan, pelajar kejuruteraan kimia juga diberikan projek berkaitan isu kelestarian. Setiap tahun, topik yang berbeza diberikan seperti isu penggunaan air, tenaga elektrik, sisa makanan dan karbon rendah.

Pada tahun ini, isu berkaitan sisa mikroplastik telah dipilih. Projek ini telah diformulasikan dengan sebaik-baiknya dan memerlukan pelajar untuk bekerja dalam pasukan. Setiap pasukan terdiri daripada tiga orang hingga lima orang dan bergantung pada jumlah pelajar di setiap kelas.

Projek tersebut dibahagikan kepada tiga peringkat. Pada peringkat pertama, pelajar perlu membuat kajian literatur yang komprehensif berkaitan mikroplastik. Hal ini termasuklah definisi, penghasilan, pengaplikasian mikroplastik dalam kehidupan seharian, kadar penggunaan plastik serta penjanaan sisa di Malaysia di samping penandaarasan dengan dua buah negara lain (yang boleh dipilih oleh pelajar sendiri dengan justifikasi yang wajar).

Untuk menjalankan tugasan ini, pelajar perlu mengaplikasikan kemahiran kebolehan belajar secara kendiri bagi mengumpulkan maklumat daripada sumber yang boleh dipercayai seperti artikel daripada jurnal, surat khabar serta buku dengan membaca dan memahami bahan maklumat yang dikumpulkan sebelum menganalisis data bagi tujuan pelaporan projek.

Pada peringkat kedua, pelajar perlu membuat pengumpulan data yang sebenar bagi jumlah sisa plastik yang dihasilkan oleh keluarga, diri sendiri dan rakan sekuliah. Bagi pengumpulan data yang melibatkan keluarga, pelajar berpeluang mengumpulkan data tersebut ketika cuti pertengahan semester semasa mereka pulang ke rumah masing-masing.

Bagi pengumpulan data untuk diri sendiri pula, proses pengumpulan data adalah jauh lebih mudah kerana hanya dilakukan di asrama. Pelajar perlu mengumpulkan sisa plastik yang dihasilkan sepanjang hari, kemudian mengasingkannya mengikut jenis plastik dan menimbang berat setiap kategori plastik tersebut. Proses ini dilaksanakan selama satu minggu.

Pada peringkat ketiga, berdasarkan penemuan data yang telah dianalisis semasa peringkat kedua (jenis plastik yang menyumbang kepada jumlah sisa yang paling banyak sepanjang satu minggu tersebut), setiap pasukan perlu menjana tiga alternatif penyelesaian yang berupaya menghapuskan, mengurangkan atau menguruskan sisa plastik tersebut dengan efektif.

Penyelesaian tersebut perlulah mengaplikasikan prinsip kejuruteraan, selain mengambil kira indikator kelestarian yang lain seperti mesra alam sekitar, kebolehlaksanaan dari aspek teknologi serta kos yang berpatutan. Kemudian, pelajar perlu memilih penyelesaian yang terbaik daripada tiga alternatif yang disenarai pendekkan. Pemilihan tersebut dibuat secara objektif pelbagai kriteria (multicriteria objectives)Â menggunakan pengaturcaraan Matlab.

Bahagian Matlab ini diseliakan oleh pensyarah kursus ICP. Pensyarah ISP pula bertanggungjawab menganjurkan pelbagai siri seminar dan bengkel yang berkaitan dengan projek mereka seperti seminar tentang mikroplastik oleh pakar daripada Universiti Malaysia Terengganu, bengkel analisis data menggunakan Microsoft Excel serta proses penyelesaian masalah yang berstruktur.

Kemuncak bagi projek ini adalah apabila pelajar perlu membentangkan hasil penyelesaian mereka dalam bentuk pertandingan dan pameran. Sebanyak 161 orang pelajar Tahun 1 daripada lima seksyen yang membentuk 40 pasukan terlibat dalam pameran ini yang dilaksanakan pada Januari 2023 di Dewan Bankuet UTM.

Setiap pasukan dinilai oleh tiga orang juri, iaitu seorang dari Jabatan Kejuruteraan Kimia, seorang dari jabatan atau pusat lain di UTM yang berkaitan dengan kelestarian dan seorang lagi dari industri. Bagi tujuan penilaian, pelajar perlu menyediakan poster (bagi ruang bersaiz A0), selain amat digalakkan untuk menghasilkan prototaip bagi demonstrasi penyelesaian yang lebih berkesan.

Setelah sesi pembentangan, pelajar diuji oleh juri dengan pelbagai soalan mencabar yang berkaitan dengan penyelesaian yang dicadangkan. Hal ini juga bagi mendedahkan pelajar dengan pengalaman menjawab soalan teknikal serta mempertahankan cadangan penyelesaian mereka dengan ciri kekuatan yang ada.

Program ini juga telah menerima sumbangan kewangan dairpada pihak jabatan sendiri selain Pejabat Pelestarian Kampus UTM (UTM Campus Sustainability). Para pemenang menerima hadiah wang tunai, hamper, buku serta sijil.

Pada akhir program, kami telah menerima pelawaan daripada pihak UTM Campus Sustainability untuk berkolaborasi bagi menjayakan projek tahun hadapan. Tajuk yang dicadangkan adalah berkisar keseimbangan nutrisi, termasuklah aspek sekuriti dan kelestarian sumber makanan.

Maklum balas yang positif seperti inilah yang menjadi inspirasi untuk kami terus menambah baik projek pelajar berkaitan dengan isu kelestarian pada masa akan datang.

Profesor Madya Ir. Dr. Mimi Haryani Hassim, UTM-MPRC Institute for Oil and Gas, Universiti Teknologi Malaysia.


Wawasan Sektor Pertanian dan Keterjaminan Makanan Malaysia Dibentangkan di Rusia

Untuk mendapatkan maklumat terkini, ikuti kami melalui Telegram

Putrajaya – Menteri Pertanian dan Keterjaminan Makanan, Yang Berhormat (YB) Datuk Seri Mohamad Sabu mengetuai delegasi Kementerian Pertanian dan Keterjaminan Makanan (KPKM) dalam lawatan kerja ke Rusia bermula pada 15 Mei 2023 hingga 23 Mei 2023 bagi memberikan gambaran dan menyatakan wawasan sektor pertanian dan keterjaminan makanan Malaysia menerusi KazanForum.

KazanForum ialah acara antarabangsa yang dianjurkan oleh Kerajaan Rusia melalui Kerajaan Republik Tatarstan sejak tahun 2009 sebagai platform untuk memperkukuh kerjasama antara Rusia dengan negara Islam.

Pada tahun 2022, Presiden Rusia telah menaik taraf KazanForum sebagai acara tahunan utama peringkat antarabangsa yang dianjurkan oleh Rusia dengan melibatkan anggota negara Pertubuhan Kerjasama Islam (OIC).

Ekspo Halal Rusia adalah antara program utama di bawah KazanForum 2023 yang melibatkan pameran dan promosi produk makanan halal di Rusia sekali gus membolehkan Malaysia meneroka potensi dan peluang bagi mempromosikan buah-buahan tropika yang sedia dieksport serta memperkenalkan produk makanan halal bukan sahaja kepada Rusia, malah kepada negara OIC yang turut menyertai KazanForum 2023 tersebut.

Selain menyampaikan ucapan pada sesi meja bulat Malaysia dan Rusia bagi membincangkan wawasan sektor pertanian di Malaysia, YB Datuk Seri Mohamad Sabu juga akan menyampaikan ucaptama pada sesi forum tersebut dengan tema, Teras Ekonomi: Kerjasama antara Rusia dengan Negara OIC.

Beliau juga telah dijadualkan untuk mengadakan mesyuarat dua hala dengan rakan sejawat beliau, iaitu Menteri Pertanian Rusia di Moscow, TYT Dmitry N. Patrushev dan mesyuarat dua hala bersama-sama Menteri Pertanian dan Makanan Republik Tatarstan di Kazan, TYT Marat Zyabbarov bagi membincangkan kerjasama pertanian antara Malaysia dengan Rusia, terutamanya bagi akses pasaran produk pertanian Malaysia ke Rusia.

Turut hadir dalam sesI lawatan kerja tersebut ialah Timbalan Ketua Setiausaha (Pembangunan) KPKM, pegawai kanan KPKM dan pegawai kanan Jabatan Perkhidmatan Veterinar.


Fenomena Cuaca Panas yang Meresahkan

Fenomena cuaca panas yang melanda negara ketika ini sehinggakan terdapat kawasan yang merekodkan suhu maksimum harian setinggi 37 darjah Celcius seperti yang melanda kebanyakan negeri di wilayah utara dan pedalaman wilayah timur Semenanjung Malaysia semakin mendatangkan ketidakselesaan dan menyebabkan kemudaratan kesihatan kepada masyarakat.

Pemanasan permukaan bumi akibat sinaran matahari yang terik dan taburan hujan yang kurang akibat tempias gelombang haba yang melanda kawasan Asia Tengah telah memberikan risiko dehidrasi, kekejangan otot, kelesuan haba dan strok haba kepada rakyat Malaysia. Situasi ini terus menjadi isu yang hangat diperbincangkan pada masa ini yang turut menyebabkan amaran daripada saintis bahawa tahun 2023 boleh mencatatkan rekod haba baharu di seluruh dunia.

Menurut Pakar Klimatologi dan Felo Akademi Sains Malaysia (ASM), Dr. Fredolin Tajudin Tangang yang menjelaskan situasi ini dalam laporan yang dikeluarkan oleh Berita Harian baru-baru ini, keadaan ini berlaku akibat rantau benua maritim yang merangkumi Malaysia dan Indonesia didominasi dengan keadaan tekanan tinggi atmosfera berskala besar yang boleh dicirikan dengan keadaan perolakan terhalang dan ketiadaan banyak litupan awan.

Kekurangan litupan awan meningkatkan pancaran matahari ke permukaan bumi, sekali gus meningkatkan suhu. Kekurangan taburan hujan juga mengurangkan kesan penyejukan daripada penyejatan, selain angin yang lemah dan arah yang tidak menentu semasa musim peralihan monsun turut menyebabkan angkutan haba ke kawasan lain kurang dominan dan menjadikan keadaan panas berlanjutan.

Walau bagaimanapun, menurut ramalan Pusat Ramalan Iklim di Amerika Syarikat, pusat tekanan tinggi yang mencirikan perolakan terhalang ini sedang bergerak ke timur dalam beberapa hari lagi dan digantikan dengan pusat tekanan rendah yang akan menggalakkan perolakan meningkat. Keadaan ini berpotensi meningkatkan taburan hujan dan ribut petir.

Sementara itu, dijangkakan keadaan cuaca apabila memasuki Jun akan menjadi lebih kering dan panas disebabkan oleh kehadiran monsun barat daya. Lebih membimbangkan, El Nino kuat diramalkan berlaku.

Pusat ramalan iklim APEC Climate Center di Busan, Korea Selatan meramalkan kebarangkalian El Nino akan berlaku bermula Jun adalah melebihi 90 peratus. Seperti fenomena El Nino yang dialami sebelum ini, keadaan di Malaysia dan Indonesia akan menjadi lebih kering dan panas bermula Jun hingga Oktober. Di utara Semenanjung, Sarawak dan Sabah juga biasanya akan didominasi keadaan kering dan panas di penghujung fenomena El Nino, iaitu pada Januari hingga April 2024.

Berdasarkan rekod setakat tahun 2015, El Nino pernah melanda negara sebanyak 12 kali dan kejadian yang paling teruk ialah pada tahun 1997 hingga tahun 1998 apabila catatan suhu tertinggi, iaitu 40.1 darjah Celsius direkodkan di Stesen Meteorologi Chuping, Perlis pada 9 April 1998. Oleh hal yang demikian, El Nino bukan lagi asing bagi masyarakat negara ini.

El Nino berasal daripada perkataan bahasa Sepanyol yang bermaksud anak lelaki dan istilah berkenaan digunakan buat pertama kali oleh nelayan di Peru sekitar tahun 1800. Secara mudahnya, El Nino membabitkan perubahan tekanan atmosfera dan suhu lautan, terutamanya di Lautan Pasifik.

Ketika El Nino berlaku, suhu permukaan laut meningkat di bahagian timur Lautan Pasifik, iaitu di perairan Columbia, Ecuador dan Peru yang disebabkan oleh kemasukan arus panas dari bahagian tengah dan barat Lautan Pasifik. Keadaan tersebut akan menyebabkan tiada perbezaan suhu air laut ketara antara timur dengan barat Khatulistiwa di Lautan Pasifik.

Fenomena ini jelas dilihat antara Disember hingga Februari, iaitu ketika musim sejuk di Hemisfera Utara. El Nino akan membawa jumlah hujan yang sangat tinggi di kawasan tertentu seperti di benua Amerika, Asia Timur dan Asia Selatan yang lazimnya akan menyebabkan banjir.

Sementara itu, kawasan seperti selatan benua Afrika, utara Australia, Indonesia dan Malaysia akan mengalami kemarau disebabkan cuaca panas dan kering yang melampau. Cuaca kering dan panas berpanjangan biasanya disusuli dengan Â kebakaran hutan di kawasan tanah gambut yang sukar dipadamkan dan menyebabkan jerebu. Kebakaran hutan di Sumatera dan Kalimantan juga berpotensi menyebabkan jerebu rentas sempadan sekiranya El Nino berlaku seperti diramalkan pada Jun ini.

Ketika El Nino melanda negara pada tahun 1997 hingga tahun 1998, cuaca yang kering dan panas melampau telah menyebabkan hampir 10 juta hektar hutan di Sumatera dan Kalimantan terbakar. Jerebu rentas sempadan ketika itu yang turut dianggap terburuk pernah berlaku dalam sejarah negara dan telah menyebabkan hampir seluruh negara seolah-olah diselubungi asap.

Bacaan Indeks Pencemaran Udara (IPU) di sesetengah kawasan pernah mencapai paras sangat berbahaya sehinggakan negara diisytihar darurat. Dalam tempoh antara Ogos hingga Oktober 1997, jerebu menyebabkan kerugian sebanyak RM802 juta kepada Malaysia. Jerebu yang menyebabkan pencemaran udara ini juga boleh mengundang penyakit berkaitan dengan pernafasan seperti asma, radang paru-paru, sakit tekak, sakit mata, batuk dan selesema.

Selain itu, keadaan cuaca yang lebih panas dan kering ketika El Nino menyebabkan vektor nyamuk dapat hidup dan matang dengan lebih cepat serta memendekkan tempoh pengeraman virus. Hal ini turut menjadikan nyamuk lebih aktif dan meningkatkan frekuensinya untuk menggigit mangsa selain penyebaran virus denggi menjadi lebih luas. Keadaan ini dikatakan menyumbang kepada peningkatan kes demam denggi sebanyak 50 peratus.

Kemarau akibat El Nino pula memaksa masyarakat menakung air bagi menampung bekalan air harian, sekali gus meningkatkan lagi tempat pembiakan nyamuk aedes. Selain denggi, penyakit lain seperti taun, untut dan malaria boleh merebak disebabkan oleh peningkatan suhu.

Musim panas dan kering turut menyebabkan penyusutan air ketara di kawasan tadahan air seperti empangan, tasik dan kolam akibat kadar sejatan yang tinggi dan tiada hujan. Pengalaman ketika El Nino melanda pada tahun 1997 hingga tahun 1998 cukup memeritkan, terutamanya bagi penduduk di Lembah Klang apabila kira-kira 1.8 juta orang terpaksa berdepan dengan catuan air selama enam bulan.

Pada tahun 1998, sebanyak 4.2 juta pengguna di Lembah Klang terpaksa berkongsi sejumlah 2553 juta liter sehari. Apabila El Nino melanda, kegiatan harian manusia terjejas teruk dan hal ini secara tidak langsung turut memberikan kesan terhadap ekonomi.

Pada masa tersebut juga, negara di Asia Tenggara dilaporkan mengalami kerugian melebihi RM34 bilion. Dari segi pertanian, kemarau yang melanda akibat El Nino turut menjejaskan pengeluaran padi, buah-buahan serta sayur-sayuran yang banyak bergantung pada air.

Bukan itu sahaja, industri kelapa sawit di rantau ini yang juga sebagai pengeluar terbesar di dunia boleh terjejas hingga 15 peratus pengeluarannya sekiranya berlaku El Nino berpanjangan. El Nino turut berpotensi menjejaskan ekosistem marin dengan memusnahkan plankton selaku makanan utama kepada hidupan laut, sekali gus menjejaskan industri perikanan dan sumber protein utama negara.

Oleh hal yang demikian, pihak berkuasa dan orang ramai disarankan melakukan persediaan awal bagi menghadapi fenomena tersebut dan mengambil langkah sewajarnya untuk meminimumkan impak El Nino kali ini. Orang ramai perlu bersedia dari sudut mental dan fizikal bagi menghadapi sebarang kemungkinan seperti krisis air yang menyebabkan langkah seperti catuan air di sesetengah kawasan mungkin terpaksa dilakukan.

Sebagai kesimpulannya, masyarakat tidak boleh mengambil ringan tentang risiko cuaca panas. Strok haba hingga mengakibatkan kematian jarang-jarang berlaku di Malaysia, namun dalam keadaan cuaca panas, masyarakat perlu lebih berhati-hati, terutamanya golongan berisiko.

Bagi individu yang tidak biasa dengan cuaca panas, mereka berisiko lebih tinggi untuk terkesan dengan perubahan cuaca kerana badan akan mengambil masa untuk menyesuaikan diri dengan perubahan suhu yang mendadak.

Menurut Pertubuhan Kesihatan Sedunia (WHO), antara tahun 1998 hingga tahun 2017, sebanyak 166 ribu orang dilaporkan meninggal dunia akibat suhu ekstrem, termasuklah lebih 70 ribu orang meninggal dunia ketika gelombang panas di Eropah.

Di Malaysia pula, hingga 13 Mei 2023, Kementerian Kesihatan Malaysia merekodkan sebanyak 14 kes berkaitan dengan cuaca panas pada tahun ini.


Memahami Keperluan Pengambilan Minuman Elektrolit

Untuk mendapatkan maklumat terkini, ikuti kami melalui Telegram

Air membentuk sebahagian besar daripada berat badan. Selain kehilangan air melalui air kencing, peluh dan najis, badan manusia sentiasa kehilangan air melalui kulit dan udara yang dihembus.

Air penting untuk mengawal suhu badan, menyokong pergerakan otot dan mengekalkan jumlah darah. Oleh sebab itu, keupayaan untuk melaksanakan semua fungsi ini semasa melakukan senaman bergantung pada pengambilan cecair yang mencukupi.

Senaman yang berpanjangan dengan intensiti yang tinggi akan mengakibatkan kehilangan cecair yang lebih tinggi melalui peluh. Oleh sebab itu, seseorang yang bersenam mesti memastikan bahawa mereka menghidrat semula badan melalui pengambilan air.

Jika badan tidak dihidratkan semula, badan akan mengalami tahap penyahhidratan yang teruk hingga mampu menyebabkan kelemahan atau kekeliruan. Dalam kes yang serius, keadaan tersebut boleh mengakibatkan masalah buah pinggang, kerosakan otak dan kematian.

Satu daripada ujian penghidratan yang paling biasa untuk melihat sama ada seseorang itu mengalami penyahhidratan atau tidak adalah dengan memeriksa warna air kencing. Jika air kencing berwarna kuning cerah, maka tahap penghidratan adalah normal. Walau bagaimanapun, jika warnanya lebih gelap, hal ini bermakna bahawa badan kita memerlukan lebih banyak cecair.

Jika anda pernah menonton rancangan sukan, anda mungkin pernah melihat atlet menghirup minuman berwarna terang sebelum, semasa atau selepas pertandingan. Minuman itulah yang dipanggil minuman sukan (sports drink) atau lebih dikenali sebagai minuman elektrolit.

Hal ini adalah serupa sekiranya anda mengalami gejala penyahhidratan. Anda disarankan untuk meminum air elekrolit. Namun begitu, adakah minuman elektrolit merupakan pilihan yang tepat untuk kita?

Air ialah bahan utama di dalam minuman elektrolit selain mengandungi bahan seperti karbohidrat dan elektrolit seperti natrium, kalium, magnesium dan kalsium. Karbohidrat di dalam minuman ini selalunya dalam bentuk gula seperti glukosa, sukrosa dan fruktosa. Pada kebiasaannya, minuman elektrolit mengandungi sebanyak enam peratus hingga lapan peratus karbohidrat, larutan lain sebanyak enam peratus dan kira-kira 14 gram karbohidrat bagi setiap 240 mililiter cecair.

Walau bagaimanapun, sesetengah minuman elektrolit mengandungi sumber karbohidrat yang rendah atau sifar karbohidrat untuk menarik minat mereka yang mahukan air dan elektrolit tanpa kalori tambahan.

Antara jenama popular bagi minuman elektrolit termasuklah Gatorade, 100 Plus, Revive, Lucozade dan lain-lain. Secara umumnya, minuman elektrolit berfungsi membantu menambahkan air, elektrolit dan tenaga yang hilang semasa bersenam.

Minuman elektrolit ini selalunya mengandungi sumber karbohidrat untuk meningkatkan bekalan tenaga di dalam badan. Selain itu, elektrolit yang terdapat di dalam minuman ini membantu mengembalikan kembali keseimbangan natrium, kalium, magnesium, dan kalsium. Glukosa pula dapat membekalkan tenaga tambahan yang boleh mengurangkan keletihan dan kelesuan semasa dan selepas bersenam.

Oleh hal yang demikian, minuman elektrolit kebiasaannya dipasarkan sebagai produk yang mampu meningkatkan prestasi sukan dengan mengembalikan semula tahap penghidratan badan, mengembalikan semula elektrolit yang hilang melalui peluh dan meningkatkan semula paras gula di dalam darah semasa dan selepas aktiviti fizikal.

Mengapakah minuman elektrolit boleh membantu seseorang semasa bersenam? Sebelum kita memilih untuk minum minuman elektrolit, kita perlu memahami perkara yang berlaku semasa senaman.

Terdapat dua sumber tenaga utama semasa bersenam, iaitu lemak dan glukosa. Glukosa juga dirujuk sebagai gula atau karbohidrat.

Jenis sumber tenaga yang digunakan dan jumlah tenaga yang diperlukan adalah bergantung pada tempoh dan intensiti senaman. Kebanyakan orang bersenam pada tahap ringan hingga sederhana. Pada tahap ini, sumber tenaga yang digunakan semasa senaman merupakan campuran antara lemak dengan glukosa.

Lemak ialah sumber tenaga yang membekalkan lebih daripada dua kali ganda jumlah kalori bagi setiap gram berbanding dengan glukosa, iaitu satu gram lemak bersamaan dengan sembilan kalori berbanding dengan satu gram glukosa bersamaan dengan empat kalori.

Purata berat badan seseorang mengandungi antara 20 peratus hingga 40 peratus lemak. Oleh sebab itu, simpanan lemak untuk penghasilan tenaga boleh bertahan lama. Walau bagaimanapun, proses metabolisme lemak lebih perlahan berbanding dengan proses metabolisme glukosa yang lebih cepat.

Semasa seseorang itu melakukan senaman yang berintensiti tinggi, glukosa menjadi sumber tenaga utama. Walau bagaimanapun, simpanan glukosa, terutamanya yang terdapat di hati dan otot adalah terhad.

Simpanan glukosa seseorang mungkin habis selepas 90 minit hingga 120 minit bersenam. Oleh sebab itu, senaman yang berterusan akan menyebabkan badan kehabisan sumber glukosa untuk penghasilan tenaga dan perlu digantikan.

Kelebihan minuman elektrolit berbanding dengan air biasa ialah kandungan elektrolit itu sendiri. Apabila kita berpeluh, kita cenderung kehilangan elektrolit seperti natrium, kalium, fosfat, kalsium, magnesium dan klorin. Oleh hal yang demikian, apabila kita berpeluh dengan lebih banyak, paras elektrolit di dalam badan berkemungkinan besar akan menurun dan menjadi terlalu rendah.

Keadaan ini berpotensi menyebabkan kekejangan otot, pening dan kekeliruan. Menggantikan cecair yang hilang dengan air kosong semata-mata biasanya tidak banyak membantu kerana air tidak mengandungi elektrolit. Oleh sebab itu, menggantikan elektrolit dengan minuman elektrolit merupakan pilihan yang terbaik.

Antara kelebihan minuman elektrolit ialah dapat menggantikan cecair yang hilang. Sesetengah orang tidak suka minum air kosong semasa bersenam dan lebih cenderung memilih minuman berperisa seperti minuman elektrolit. Keperluan minuman elektrolit juga bergantung pada intensiti senaman dan jumlah seseorang itu berpeluh.

Kandungan karbohidrat yang terdapat di dalam minuman elektrolit dapat meningkatkan jumlah glukosa di dalam darah, namun masih bergantung pada jenis, intensiti dan tempoh senaman. Secara umumnya, minuman elektrolit tidak disyorkan kepada mereka yang tidak melakukan aktiviti fizikal atau senaman kerana risiko penambahan berat badan dan diabetes.

Minuman elektrolit adalah lebih mudah untuk dibawa. Jika seseorang itu sedang mengikuti acara sukan, lebih mudah untuk membawa botol minuman elektrolit yang sedia untuk diminum semasa acara sukan berlangsung atau sejurus selepas acara sukan. Minuman elektrolit juga mudah didapati di kedai, stesen minyak atau secara dalam talian.

Apabila seseorang itu melakukan senaman dengan intensiti yang tinggi dalam tempoh lebih daripada sejam, keadaan tersebutlah yang boleh dipertimbangkan untuk mengambil minuman elektrolit, terutamanya jika senaman dilakukan di luar rumah pada hari yang panas dan lembap.

Sebagai contohnya, jika seseorang itu berpeluh dalam kuantiti yang banyak, pengambilan minuman elektrolit bukan sahaja menggantikan semula air dan glukosa, malah menggantikan semula elektrolit di dalam badan.

Atlet seperti pelari maraton boleh mempertimbangkan untuk mengambil minuman elektrolit sebagai sumber tenaga yang lebih baik untuk membantu mengekalkan paras gula dan tenaga dalam jangka masa panjang.

Selain itu, jika seseorang itu kehilangan sejumlah besar cecair badan semasa sakit, sama ada disebabkan oleh muntah atau cirit-birit, mengambil minuman elektrolit boleh membantu menambahkan air dan elektrolit yang hilang dengan cepat.

Minuman elektrolit dicipta untuk individu yang melakukan aktiviti fizikal atau senaman dengan intensiti yang tinggi dan tempoh yang lama, yakni melebihi 60 minit. Jika seseorang itu bersenam dalam tempoh kurang daripada satu jam, tidak menjadi keperluan untuk individu tersebut mengambil minuman elektrolit kerana pengambilan air kosong adalah mencukupi.

Minuman elektrolit yang terawal dicipta, iaitu Gatorade telah dicipta untuk membantu menambahkan karbohidrat dan elektrolit dalan kalangan atlet yang melakukan senaman berintensiti tinggi di Universiti Florida pada tahun 1965.

Minuman ini tidak dicipta untuk diminum oleh orang awam, namun malangnya, jenama minuman ini telah dipasarkan kepada orang ramai dengan mesej yang berbeza. Hal ini menjadikan kebanyakan orang awam yang mengambil minuman elektrolit tetapi tidak melakukan aktiviti fizikal atau senaman. Hal ini hanya akan menyebabkan penambahan berat badan peminumnya akibat kandungan gula yang tinggi di dalam minuman elektrolit.

Minuman elektrolit atau sebarang minuman manis seperti jus, limau atau soda tidak boleh menggantikan air. Minuman manis ini selalunya menyebabkan pengambilan kalori yang berlebihan dan dengan ketara meningkatkan risiko obesiti dalam kalangan kanak-kanak dan orang dewasa.

Minum terlalu banyak minuman elektrolit bergula juga boleh menyebabkan hakisan enamel gigi. Hal ini dikatakan demikian kerana kebanyakan minuman elektrolit mempunyai skala pH antara tiga hingga empat yang dikaitkan dengan penyahmineralan enamel.

Selain itu, minuman elektrolit juga tidak mengandungi sebarang nutrien seperti serat dan protein yang diperlukan untuk menyokong kesihatan manusia secara keseluruhan.

Sebagai kesimpulannya, air kosong seharusnya menjadi sumber penghidratan utama untuk kanak-kanak dan orang dewasa. Minuman elektrolit pula hanya boleh diambil semasa dan selepas melakukan aktiviti fizikal atau senaman berintensiti tinggi pada waktu yang berpanjangan.

Dr. Nursyuhada Mohd Sukri, Ketua Jabatan Sukan Prestasi Tinggi, Akademi Kecergasan Pertahanan, Universiti Pertahanan Nasional Malaysia.


KKD Perkukuh Kerjasama Rapatkan Jurang Digital di Sarawak

Untuk mendapatkan maklumat terkini, ikuti kami melalui Telegram

Kuching – Lawatan kerja Menteri Komunikasi dan Digital, Yang Berhormat (YB) Tuan Ahmad Fahmi Mohamed Fadzil di Sarawak bermula 19 Mei 2023 bagi memperkukuh kerjasama strategik antara Kementerian Komunikasi dan Digital (KKD) dengan Kerajaan Negeri Sarawak serta menzahirkan komitmen bagi menambah baik capaian Internet dan fasiliti telekomunikasi sekali gus merapatkan jurang digital di negeri berkenaan.

“Bagi menangani cabaran keselamatan siber, kerjasama pada peringkat antarabangsa melalui perkongsian maklumat dan pendekatan praktikal aspek perundangan dan kesedaran adalah sangat penting,” ucap YB Tuan Ahmad Fahmi Mohamed Fadzil dalam Persidangan Keselamatan Siber Asia Pasifik (ASPEC) 2023 di Hotel Pullman, Kuching anjuran Institut Pengurusan Sarawak (MASA) dan Sarawak Information Systems Sdn. Bhd. (SAINS).

Pada masa yang sama, beliau turut merasmikan Majlis Sambutan Hari Telekomunikasi dan Masyarakat Berinformasi (WTISD) 2023 yang bertemakan “Memperkasakan Masyarakat melalui Teknologi Maklumat dan Digital” di Plaza Merdeka, Kuching.

“Komitmen kerajaan sangat diperlukan untuk memperkasakan masyarakat menerusi tranformasi digital seiring dengan aspirasi Malaysia MADANI,” tegas beliau dalam ucapan perasmian tersebut.

Semasa lawatan beliau selama tiga hari itu, beliau berpeluang meluangkan masa menyantuni kira-kira 100 orang ketua kaum dan pemimpin masyarakat serta golongan kurang berkemampuan dalam program Jalinan Insan Wahana Aspirasi (JIWA) dan Kita MADANI anjuran Jabatan Penerangan Malaysia (JaPen), Sarawak.

Program yang dilaksanakan itu dirangka bagi mendekati rakyat pada semua peringkat selain mempromosikan dasar kerajaan serta konsep Malaysia MADANI melalui pendekatan hiburan bermaklumat.

Ketika lawatan beliau di menara telekomunikasi Kampung Trombol, Kuching, beliau memberikan jaminan untuk meneliti bentuk tindakan dan usaha bersama menerusi Suruhanjaya Komunikasi dan Multimedia Malaysia (SKMM) dengan kerajaan negeri dan syarikat telekomunikasi bagi menyelesaikan masalah naked tower yang merupakan menara satelit tanpa peralatan telekomunikasi.

Turut hadir dalam sesi lawatan tersebut ialah Ketua Setiausaha KKD, YBhg. Datuk Mohamad Fauzi Md. Isa bersama-sama wakil Kerajaan Negeri Sarawak, ketua jabatan dan agensi di bawah KKD termasuklah SKMM.


Terumbu Karang Diancam Bahaya

Cuaca yang tidak menentu, peralihan musim dan suhu ekstrem sering dikaitkan dengan perubahan Iklim. Pemanasan bumi disebabkan oleh tindakan manusia seperti pelepasan gas rumah kaca dan pemusnahan sistem pengawalan semula jadi adalah antara penyebab perubahan iklim yang berlaku.

Sejak bermulanya revolusi industri pada abad ke-19, suhu permukaan global telah meningkat lebih daripada satu darjah Celsius. Walaupun angka ini kelihatan kecil, masyarakat harus memahami bahawa bumi sangat cekap dalam mengawal sistem dalamannya. Perubahan suhu yang kecil daripada purata suhu dunia menandakan suatu perubahan yang besar dalam sistem tersebut.

Terdapat laporan yang menunjukkan trend pemanasan global yang membimbangkan dengan menyatakan bahawa pada tahun 2022 sebagai tahun yang paling panas, terutamanya di permukaan air laut. Selain itu, gelombang panas fenomena El Nino dijangkakan berlaku pada tahun ini.

Jabatan Meteorologi Malaysia (METMalaysia) telah mengeluarkan amaran beberapa bulan sebelum puncak pemanasan global yang dijangkakan berlaku pada Julai 2023. Pemanasan di darat di negara ini telah dirasai yang dibuktikan dengan pelbagai laporan yang dilaporkan di media massa. Walau bagaimanapun, tidak banyak perhatian diberikan kepada pemanasan di lautan yang luas, terutamanya di perairan Malaysia.

Antara habitat marin dan ekosistem yang paling terjejas disebabkan oleh perubahan iklim termasuklah terumbu karang. Malaysia mempunyai kira-kira 4006 kilometer persegi keluasan terumbu karang yang merentasi sepanjang pantai yang cetek, yakni kedalaman kurang daripada 20 meter di kepulauan Semenanjung Malaysia dan Borneo. Ekosistem ini amat sensitif terhadap perubahan suhu, terutamanya pemanasan di permukaan air laut.

Dengan perubahan kecil terhadap suhu udara dan peningkatan keamatan sinaran matahari, air laut yang cetek mudah dipanaskan. Dengan pola pemanasan semasa dan gelombang haba yang dijangkakan daripada fenomena El Nino pada musim panas ini, hal ini mendatangkan kegusaran kepada beberapa pihak kerana haiwan di dalam terumbu karang berkemungkinan akan mati secara besar-besaran.

Hal ini dikatakan demikian kerana blok binaan utama terumbu karang, iaitu batu karang atau nama saintifiknya Scleractinia sangat sensitif terhadap perubahan suhu. Julat suhu air laut batu karang yang normal adalah sekitar 25 darjah Celsius hingga 28 darjah Celsius. Jika corak pemanasan ini berterusan, suhu air cetek berkemungkinan melebihi 30 darjah Celsius menjelang musim panas.

Peningkatan suhu akan menyebabkan banyak interaksi biologi, kimia dan fizikal di dalam laut berubah secara ketara, terutamanya kitaran biologi di dalam terumbu karang. Antara interaksi biologi yang terjejas termasuklah pecahan hubungan biologi antara batu karang dengan organisma simbiotik, terutamanya alga simbiotik yang berwarna-warni.

Untuk melindungi dirinya daripada toksik akibat peningkatan suhu, batu karang (tuan rumah) terpaksa mengusir alga simbiotik daripada sistemnya secara paksa. Tindakan ini menyebabkan warna terumbu karang meluntur menjadi putih, sekali gus membawa kepada fenomena yang dikenali sebagai “pelunturan terumbu karang“.

Tanpa alga simbiotik, batu karang yang luntur hanya dapat bertahan kira-kira dua minggu hingga empat minggu dalam keadaan suhu air laut yang panas. Hal ini dikatakan demikian kerana 90 peratus sumber makanan batu karang putih bergantung pada alga simbiotik tersebut.

Jika hubungan ini tidak dipulihkan dalam masa yang ditetapkan, batu karang akan mati kelaparan dan mengakibatkan kematian batu karang dan terumbu karang secara besar-besaran.

Kejadian pelunturan terumbu karang berskala besar pertama di Malaysia dilaporkan berlaku pada tahun 1998 semasa fenomena El Nino. Namun begitu, rekod saintifik terhadap tindak balas kejadian itu amat terhad pada waktu tersebut.

Apabila berlakunya fenomena El Nino yang seterusnya dan kejadian pelunturan terumbu karang secara besar-besaran pada tahun 2010, pihak berkuasa Malaysia ketika itu (Jabatan Taman Laut) mengambil tindakan sistematik dengan menutup kawasan terumbu karang yang terjejas daripada kunjungan para pengunjung. Tindakan tersebut dapat meminimumkan kesan pemutihan terumbu karang, namun penambahbaikan perlu dilakukan bagi meminimumkan kesan ekonomi penutupan tapak terumbu karang.

Antara tahun 2015 hingga tahun 2017, kejadian pelunturan terumbu karang secara besar-besaran dilaporkan di seluruh dunia. Kawasan yang paling teruk terjejas ialah di Great Barrier Reef, Australia. Namun demikian, Malaysia hanya mengalami kerosakan yang minimum disebabkan oleh kesan ringan fenomena El Nino ketika itu.

Pada tahun ini, METMalaysia telah mengeluarkan amaran tentang risiko tinggi fenomena El Nino yang akan melanda Malaysia antara Julai 2023 hingga September 2023. Pada masa yang sama, NOAA Coral Reef Watch juga mengeluarkan amaran terdapat peluang sebanyak 60 peratus untuk pemutihan karang berlaku di Malaysia menjelang Julai 2023.

Sudah tiba masanya bagi setiap pihak yang berkepentingan dengan terumbu karang di Malaysia untuk membuat perancangan dan menyusun tindakan yang sewajarnya dengan segera.

Jabatan Perikanan Malaysia dengan bantuan Bahagian Taman Laut dan Pengurusan Sumber harus melaksanakan usaha ini bagi melestarikan dan membina kecekapan terumbu karang dalam menghadapi gelombang haba yang akan datang. Ahli sains dan pemuliharaan juga dinasihatkan agar bekerjasama dengan pengurus terumbu karang tempatan untuk menjayakan usaha ini.

Dr. Wee Hin Boo, Felow Penyelidik, Institut Perubahan Iklim, Universiti Kebangsaan Malaysia.